Irekia Eusko Jaurlaritza - Gobierno Vasco :: EHAA xedapena 201503300\nHurrenkenaren zenbakia: 201503300\nHezkuntza, Hizkuntza Politika eta Kultura Sailaren iritziz, ideia eta ezagupen zientifiko eta teknologiko aurreratuenak trukatzeko eta zabaltzeko ez ezik, Euskadiko zientzia arloaren ikuspegi orokorra izateko ere tresna egokiak dira Euskal Autonomia Erkidegoan egiten diren kongresuak. Horregatik uste du interes handikoa dela Euskal Autonomia Erkidegoan horrelako jarduerak egiten laguntzea eta, batez ere, horien kalitate zientifikoa eta arrakasta bultzatzea, Espainiako eta atzerriko ospe handiko ikertzaile eta irakasleen partaidetzaren bitartez.\nKontuan hartuta Lehendakariaren martxoaren 1eko 8/2013 Dekretua, Euskal Autonomia Erkidegoaren Administrazioko sailak sortu, ezabatu eta aldatu, eta horien egitekoak eta jardun-arloak finkatu zituena (2013ko martxoaren 7ko EHAA).\nKontuan hartu dira, halaber, abenduaren 17ko 698/1991 Dekretua eta azaroaren 11ko 1/1997 Legegintza Dekretua. Abenduaren 17ko 698/1991 Dekretuak Euskal Autonomia Erkidegoaren Aurrekontu Orokorraren kontura emandako diru-laguntzen bermeen eta itzulketen jardunbide orokorra arautu zuen eta horien kudeaketan parte hartzen duten erakunde laguntzaileen baldintzak, jardunbidea eta betebeharrak ezarri zituen (1992ko otsailaren 7ko EHAA, 26 zk.); azaroaren 11ko 1/1997 Legegintza Dekretuak, berriz, Euskal Autonomia Erkidegoko Herriogasuntza Nagusiaren antolarauei buruzko Legearen Testu Bategina onartu zuen. Horren ondorioz, hau\n1.– Agindu honen helburua da diru-laguntzak arautzea eta dei egitea, zientzia-ikerketaren eremuan kongresuak eta bilerak antolatzeko Euskal Autonomia Erkidegoan, beti ere, 2015eko bigarren seihilabetekoan zehar aurrera eramango diren jarduerak.\n2.– Batez ere prestakuntza-izaera duten ikastaro eta jarduerak deialditik at geratzen dira, ondorengoak esate baterako: prestakuntzari buruzko jardunaldiak, irakasleak eta ikasleak gaitzeko tailer eta mintegiak, doktoretza-programei, masterrei edo gradu-ondoko ikastaroei lotutako bilerak eta ikerketa zientifikoaren esparruarekin zuzenean lotuta ez dauden etengabeko prestakuntza-jarduerak.\nAgindu honetan araututako laguntzak finantzatzeko, guztira, 240.000 euro bideratuko dira.\n1.– Zientzia, Teknologia eta Berrikuntzarako Euskal Sareko agente kreditatuak dira deialdi honen erakunde onuradunak, agenteon kategoria gorabehera, urriaren 1eko 221/2002 Dekretuaren 2. artikuluaren arabera Teknologiarako Euskal Sarearen oinarri-arauak eguneratu zituena, parke teknologikoenak eta CEISenak izan ezik.\na) Ezin izango dira onuradun izan diru-laguntza edo laguntza publikoak jasotzeko bide penaletik edo administratibotik zigortuak edo horretarako ezgaitzen dituen legezko debekuaren eraginpean dauden erakundeak, ezta sexu-diskriminazioaren ondorioz zigortuak izan direnak, otsailaren 18ko 4/2005 Legearen –Gizonen eta Emakumeen Berdintasunaren aldekoaren– azken xedapenetatik seigarrenean arabera.\nb) Euskal Autonomia Erkidegoaren arlo publikokoak ez diren erakunde onuradunek zerga-eginbeharrak beteta izan beharko dituzte baita Gizarte Segurantzarekiko betebeharrak ere, hala xedatzen baitu Ogasun eta Finantzetako sailburuaren 1991ko urriaren 7ko Aginduak (urriaren 15eko EHAA, 208. zk.). Organo kudeatzaileak behar beste aldiz egiaztatuko betebehar horiek, horretarako ez du haien baimenik behar izango, betiere azaroaren 11ko 1/1997 Legegintzako Dekretuaren arabera (1/1997 Legegintzako Dekretua, Euskal Autonomia Erkidegoko Ogasun Nagusiaren Antolarauei buruzko Legearen Testu Bategina onartzen duena).\na) Gastu sozialak, hala nola parte-hartzaileen otorduak, ekintza ludikoak, dietak eta protokolo-gastuak.\nc) Erakunde onuraduneko langile finkoen ordainsariak, bai estatutuz bai kontratuz lan-lotura dutenenak, eta ikertzaile bekadunen dotazioak.\nd) Enpresa hornitzailea eta entitate onuraduna lotuta dauden kasuetako gastuak, Zientziarako Politika Zuzendaritzak, berariaz justifikatuta egonda, onartu eta baimentzen dituenak izan ezik. Azaroaren 17ko 38/2003 Legearen Erregelamenduaren 68. artikuluko 2 puntuan zehazten direnetako egoeraren bat emanez gero, eta oinarri hauen ondorioetarako, ulertuko da bi erakundeei edota enpresei eragiten diela.\n1.– Bide telematikoa erabiliz, Hezkuntza, Hizkuntza Politika eta Kultura Sailaren egoitza elektronikoan eta helbide elektroniko honetan: https://www.euskadi.net/diru_laguntza/2015/ikerbilerak-2sementre/y22-izapide/eu, eskuratuko den formularioaren bidez bete beharko dira eskaerak.\nEskaeraren sinadura elektronikorako txartela izan beharko du erakunde eskatzaileak edo, hori izan ezean, Eusko Jaurlaritzaren ordezkarien erregistroan (Barne, Justizia eta Administrazio Publikoko sailburuaren 2012ko abenduaren 14ko agindua) eman beharko du legezko ordezkariak altan, lokarri honetan: https://euskadi.net/y22-izapide2/es/contenidos/informacion/egoitza ordezkarien erregistro/es egoitza/egoitza representantes.html.\nAplikaziora sartzeko bi modalitate daude: ziurtagiri elektronikoarekin (NAN elektronikoa, ONA txartela, FNMTko pertsona fisikoaren ziurtagiria) edo erabiltzaile eta pasa-hitzarekin. Aplikaziora sartzen diren pertsonek ematen diote Politika Zientifikoko Zuzendaritzari, deialdia kudeatzen duen organoari, identitate-datuak administrazio eskudunean, bitarteko elektronikoen edo erabil daitezkeen beste batzuen bidez, egiaztatzeko baimena.\n3.– Edonola ere, eskabideak honako deklarazioa izan beharko du: Euskadiko Ogasun Nagusiaren Antolarauei buruzko Legearen Testu Bategina onartzen duen azaroaren 11ko 1/1997 Legegintzako Dekretuaren 50. artikuluaren 6. paragrafoan aipatutako erantzukizunezko deklarazioa. Euskal Autonomia Erkidegoko 2011ko Aurrekontu Orokorrei buruzko abenduaren 23ko 5/2010 Legearen bidez sartu zen testu bategin hura. Deklarazio horren barruan honako puntu hauek sartuko dira:\n– Eskatzaileak xede bererako beste diru-laguntza, sarrera edo baliabiderik eskatu dituen edozein administrazio edo erakunde publiko edo pribatutan, eta, behar izanez gero, halakorik eskuratu duen ere bai.\n– Diru-laguntzen esparruan hasitako inongo itzultze- edo zehatze-prozeduratan sartuta dagoen eskatzailea.\n– Eskatzaileari diru-laguntza publikoak eskuratzea eragozten dion zehapen administratiborik edo penalik dagoen, edo horretarako legezko inolako debekurik jaso duen.\n4.– Eskabideak aurkeztea eta epeak.\nEskabideak aurkezteko epea agindu hau EHAAn argitaratzen den egunaren biharamunetik hasita irailaren 11 bitartekoa izango da.\n– Behin-behineko edo behin betiko egitaraua, egutegia eta hizlariak, eta jakitera ematen den orri elektronikoaren esteka.\n– Batzorde Antolatzailea, Batzorde Zientifikoa eta Hautaketa Batzordea nork osatzen duten, baldin eta osatzen badira.\nc) Entitate dei-egile edota antolatzailearen saileko kontseiluaren edo maila goragoko batzordearen akta: beren-beregi adierazi beharko da kongresua, zientzia-bilera, ikastaroa, mintegia edo nazioarteko ekitaldietako zientzia-hedapenerako jarduerak deitzeko eta antolatzeko erantzukizuna, konpromisoa eta onarpena.\nd) Gonbidatutako txostengileek parte-hartzea onartu izanaren egiaztagiria.\ne) Erantzukizunpeko adierazpena.\nBaldin eta agindu honen 5. artikuluan eskatutako zerbait betetzen ez duen eskabideren bat edo agiriren bat aurkezten bada, Zientzia Politikarako Zuzendaritzak 10 eguneko epea emango die sinatzaileei hutsak zuzen ditzaten edo arauzko agiriak aurkez ditzaten, eta ohartaraziko die, agindutakoa bete ezean, eskaera bertan behera utzi dutela esan nahiko duela. Hala agintzen da azaroaren 26ko 30/1992 Legearen 71.1 artikuluan (30/1992 Legea, Herri Administrazioen Araubide Juridiko eta Administrazio Prozedura Erkidearena, urtarrilaren 13ko 4/1999 Legeak aldatua).\nZuzenketa eskatzeko jakinarazpena, 12. artikuluko 2. paragrafoan ezarritako prozeduraren arabera egin beharko da.\n1.– Batzorde batek ebaluatuko ditu eskabideak. Batzorde hori Zientzia Politikarako zuzendariak (batzordeburua izango da), Unibertsitate zuzendariak eta Zientzia Politikarako Zuzendaritzako teknikari batek osatuko dute. Teknikaria Zientzia Politikarako zuzendariak izendatuko du eta Batzordeko idazkaria izango da. Ebaluazio Batzordeak laguntzak emateko edo ukatzeko proposamena aurkeztuko dio Unibertsitate eta Ikerketako sailburuordeari.\n2.– Irizpide hauek erabiliko dira, pisu berberaz, eskabideak ebaluatzeko:\na) Ekitaldiaren tipologia. Kongresuak 40 puntuz baloratuko dira. Gainerako bilerei, aldiz, 20 puntu emango zaizkie.\nb) Ekitaldiaren eragin-eremua: nazioartekoa 20 puntu, Espainiakoa 10 puntu.\nc) Txostengileen kopurua. 0,5 puntu pertsonako edota gonbidatutako hizlari bakoitzeko, eta gehienez ere 10 puntu emango dira. Txostegiletzat hartuko dira ekitaldiaren egitarauan esplizituki txostengile gisa agertzen direnak soilik.\nd) Parte-hartzaile kopuruaren aurreikuspena. Puntu bat hogeitabost pertsonako, eta gehienez ere 10 puntu emango dira.\ne) Kanpo-finantziazioa: bertaratzen direnen kuotak eta diru-laguntza publikoak zein pribatuak. Puntu bat emango da adierazitako iturrietatik datozen laguntzetako lauko portzentaje-puntuko multzoko. Gehienez ere, 20 puntu.\nAgindu honetan aurreikusitako laguntza lehiaketa bidez ebatziko dira. Horretarako, aurkeztutako eta onartutako eskabide guztiak konparatuko dira, eta horien arteko lehentasuna ezarriko da 8. artikuluan aipatu diren irizpideak kontuan hartuta; balorazio altuena lortu dutenei baino ez zaie esleituko laguntza, agindu honen 2. artikuluan finkatzen den aurrekontu-kreditua agortu arte.\na) kongresuak: 20.000 euro edo 10.000 euro. Kopurua zehazteko, kontuan hartuko da Espainiakoak edo nazioartekoak diren.\nb) Zientzia-bilerak, ikastaroak eta mintegiak: 7.500 euro edo 4.000 euro. Kopurua zehazteko, kontuan hartuko da Espainiakoak edo nazioartekoak diren.\n2.– Emandako laguntzak muga bat izango du, gainditu ezinekoa: diruz lagundutako jardueraren aurrekontuaren herena (agindu honen 4. artikuluan zehazten dira jarduerok). Ez da onartuko ekabidean aurrikusitako gastu eta sarreren arteko balantzea gainditzen duen diru kopururik.\nJustifikatutako gastuak emandako diru-laguntza baino txikiagoak badira, diru-laguntza gutxitu egingo da justifikatu ez den kopurua kenduta, eta jasotako diru-laguntzak proportzioan itzuliko dira, dagokion prozedurari jarraituz. Prozedura hori Unibertsitate eta Ikerketa sailburuordeak amaituko du ebazpen batez, non hasierako ebazpena aldatuko den.\n3.– Ondorio hauetarako, kongresutzat joko dira zientzia-sozietateen aldizkako bilerak, non gutxienez bi saio-mota egongo diren: batetik, txostenak aurkeztekoak eta bestetik, ikertzaileek unean ikertzen ari diren lanei buruzko datuen gaineko komunikazioak aurkeztekoak. Batzorde Antolatzailea, Batzorde Zientifikoa eta Hautaketa Batzordea egongo dira, bilera horien maila zientifikoa bermatzeko, eta deialdi publikoa egingo da, jendeak parte har dezan eta izena eman dezan.\n4.– Ekimena nazioartekoa, naziokoa edo erkidegokoa izango da, erakunde dei-egilearen edo/eta antolatzailearen jardute-eremuaren arabera.\nAgindu honen babesean ematen diren laguntzak bateragarriak dira kongresu, zientzia-bilera, ikastaro edo mintegi bera egiteko ematen den beste edozein laguntzarekin, funts publikokoa nahiz pribatukoa izan. Hala ere, baldin eta helburu bererako jasotako laguntzen zenbatekoa, guztira, Hezkuntza, Hizkuntza Politika eta Kultura Sailak emandako laguntza baino handiagoa bada, gutxitu egingo da soberan emandakoa.\n1.– Unibertsitate eta Ikerketa sailburuordeak esleitu eta jakinaraziko du, bai eta laguntzen zenbatekoak zehaztu ere, ebazpen baten bidez eta batzorde ebaluatzaileak proposatuta. Ebazpen hori sei hileko epean hartuko du, agindua argitaratzen denetik zenbatzen hasita.\nAipatu ebazpenak honako hauek ere hartuko ditu: ukatutako eskabideak eta onartugabekoak, beti ere arrazoiak azalduko direlarik.\n3.– Goragoko 2. paragrafoaren aurka egin gabe, egindako argitarapenei buruzko abisuak bidali ahal izango dizkie interesdunei Zientzia Politikako Zuzendaritzak, hain zuzen ere SMS edo posta elektronikoaren bitartez. Edonola ere, jakinarazpena praktikatzeari dagokionez, abisu horiek ez dute izango eraginik.\n5.– Ebazpen horren aurka, interesdunek gora jotzeko errekurtsoa aurkeztu ahal izango diote Hezkuntza, Hizkuntza Politika eta Kultura sailburuari, hilabeteko epean, ebazpena argitaratzen den egunaren biharamunean zenbatzen hasita.\n13. artikulua.– Erakunde onuradunen betekizunak.\ne) Hezkuntza, Hizkuntza Politika eta Kultura Sailaren logotipoak eta irudi korporatiboa sartzea, bai karteletan eta baliabideetan, bai jardueraren publizitatean, bai ondorengo argitalpenetan (Eusko Jaurlaritzaren ikurritza aplikatzeko Gidaliburua. 2013ko uztailaren 2ko Ebazpena –2013ko uztailaren 31ko EHAA, 145. Zk.–).\nLehen zatia, emandako laguntzaren % 75a, aurretiaz ordainduko da kontuan 13.a) artikuluan adierazitako epea amaitzen denean, baldin eta laguntzari ukorik egin ez bazaio.\nBigarren zatia 2015. urtean ordainduko da, jarduera bukatutakoan, laguntzaren likidaziotik ateratzen den zenbatekoaz; ordaintzeko, ordea, datorren artikuluan adierazten diren agiriak aurkeztu beharko dira.\n15. artikulua.– Diru-laguntzak justifikatzea eta segimendua.\n1.– Diruz lagundutako ekintza gauzatu dela justifikatu beharko dute agindu honetako laguntzen erakunde onuradunek. Horretarako, ekintza bukatu eta sei hileren buruan, agiri hauek aurkeztu beharko dituzte Zientzia Politikarako Zuzendaritzan, Agindu honekin batera doan eranskinean:\na) Emandako laguntzaz egindako gastua ziurtatzea eta kontzeptuka banatzea 7. datu-orrian Erakunde onuradunaren legezko ordezkariak sinatu beharko du agiria eta, gainera, zigilua izan beharko du.\nb) Ekonomia-balantze xehatua (sarrerak eta gastuak), 8. datu-orri normalizatuaren arabera. Erakunde onuradunaren legezko ordezkariak sinatu beharko du agiria eta, gainera, zigilua izan beharko du.\nc) Kongresua dela-eta egiten diren akten ale bi, edo bestela, agiri baliokideena. Behin-behinekoz, akten edo agiri baliokideen zirriborroak onartuko dira, argitaratzea pentsatzen denean.\n2.– Erakunde onuradunean artxibatu beharko dira jatorrizko fakturak, gehienez bost urtez artxibatu ere, arestian adierazitako justifikazio-epea hasten denetik aurrera, eta Zientzia Politikarako Zuzendaritzaren, Eusko Jaurlaritzaren Kontrol Ekonomikoko Bulegoaren eta Herri Kontuen Euskal Epaitegiaren esku egongo dira, egiaztapenik egin nahi badute edo.\nZientziarako Politika Zuzendaritzari dagokio ekimenaren jarraipena egitea, eta hartatako prozedura egokiak ezarriko ditu; eta organo, batzorde edo adituak izendatu ahal izango ditu, jarraipena egiteko, laguntza eman den helbururako erabili dela ziurtatzeko, eta informazio osagarria eskuratzeko, aginduan zehazten denaz gain, egoki baderitzo.\n1.– Azaroaren 11ko 1/1997 Legegintza Dekretuaren bidez, Euskal Autonomia Erkidegoko herriogasuntza nagusiaren antolarauei buruzko legearen testu bategina onartu zen (1998ko urtarrilaren 19ko EHAA). Testu horren 53. artikuluan ezartzen denez, laguntza edo diru-laguntza ordain dadila eskatzerik ez da izango eta, behar izanez gero, jasotako zenbatekoak itzuli egin beharko dira eta laguntza edo diru-laguntza eman zenetik sortutako legezko interesak ordaindu, baldin eta:\nb) Diru-laguntza emateko eskatzen diren datuak ezkutatu edo aldatzen badituzte edo eskatutako informazioa iruzurrez manipulatzen badute.\nc) Egintza proposatutako helburuekin edo ezarritako epeekin bat etorri gabe garatzen badute, Zientzia Politikarako Zuzendaritzaren baimenik gabe.\nd) Zientzia Politikarako Zuzendaritzak, diruz lagundutako egintzen segimendua egiterakoan, gastua proposatutakoarekin eta esleitutakoarekin bat ez datorrela egiaztatzen badu.\n2.– Baldin eta diru-laguntza emateko kontuan izan ziren baldintzak aldatzen badira edo beste administrazioren baten edo beste entitate pribatu nahiz publikoren baten laguntzak edo diru-laguntzak jasotzen badira edo helburu bererako beste diru-iturri edo baliabide batzuk jasotzen badira, diru-laguntza emateko ebazpena aldatu egin daiteke, betiere, diru-laguntzei buruzko arauan entitate onuradun izateko ezarritako gutxienezko betekizunak konplituz gero.\n3.– Abenduaren 17ko 698/1991 Dekretuaren II. tituluan ezarritakoarekin bat etorriz, Unibertsitate eta Ikerketa sailburuordeak deklaratuko du, ebazpen baten bidez, laguntza jasotzeko eskubidea galdu dela eta, hala behar denean, diru-zenbatekoak eta legezko interesak Euskal Autonomia Erkidegoko Diruzaintza Nagusira itzuli behar direla (698/1991 Dekretua, diru-laguntzak itzultzeko prozedura orokorra arautu zuena; 1992ko otsailaren 7ko EHAA). Dena den, hori egin baino lehen, prozedurari dagozkion izapideak egin beharko dira, eta behar izanez gero, beste ekintza batzuk ere gauzatuko dira.\nDatu Pertsonalak Babesteari buruzko abenduaren 13ko 15/1999 Lege Organikoan eta Datu Pertsonaletarako Jabetza Publikoko Fitxategiei eta Datuak Babesteko Euskal Bulegoa Sortzeari buruzko otsailaren 25eko 2/2004 Legearekin bat etorriz,deialdi honen tramitazioan jasotako datu pertsonalak Zientzia Politikarako Zuzendaritzaren 3. zenbakidun fitxategian, «Bekadunentzako diru-laguntzak» izenekoan, jasoko dira , eta deialdian parte hartzen duten pertsonek berariaz ematen dute datu horiek tratatzeko eta argitaratzeko baimena. Fitxategi hori arau honen xedapen-esparruan sartzeko da: 2010eko urriaren 4ko agindua, Hezkuntza, Unibertsitate eta Ikerketako sailburuarena, Hezkuntza, Unibertsitate eta Ikerketa Sailaren datu pertsonalen fitxategi jakin batzuk arautzen dituena (azaroaren 5eko 213 zenbakidun EHAA). Zientzia Politikarako Zuzendaritza da fitxategi horren arduraduna. Datuak aurkaratu, kontsultatu, zuzendu eta ezabatzeko eskubideak Zientzia Politikarako Zuzendaritzan erabili ahal izango dira. Horretarako Hezkuntza, Unibertsitate eta Ikerketa saileko Zientzia Politikarako Zuzendaritzara jo beharra dago (Donostia kalea, 1 - 01010 Vitoria-Gasteiz).\nAgindu honek administrazio-bidea agortzen du, eta beraren aurka interesdunek aukerako berraztertzeko errekurtsoa jarri ahal izango diote Hezkuntza, Hizkuntza Politika eta Kulturako sailburuari hilabeteko epean, agindu hau Euskal Herriko Agintaritzaren Aldizkarian argitaratu eta biharamunean kontatzen hasita; bestela, administrazioarekiko auzi-errekurtsoa jarri ahal da zuzenean Euskal Autonomia Erkidegoko Auzitegi Nagusian, Euskal Herriko Agintaritzaren Aldizkarian argitaratzen den egunaren biharamunetik aurrera bi hilabeteko epearen barruan.\nKongresuak, zientzia bilerak, ikastaroak eta mintegiak egiteko laguntzak (2010-10-26(e)ko Kointseiluan hartutako erabakia)\nKongresuak eta zientzia bilerak egiteko laguntzak. (2015-07-21(e)ko Kontseiluan hartutako erabakiaren laburpena)\nKongresuak eta zientzia bilerak egiteko laguntzak. (2015-12-15(e)ko Kontseiluan hartutako erabakiaren laburpena)\nKongresuak eta zientzia bilerak egiteko laguntzak. (2014-12-16(e)ko Kontseiluan hartutako erabakiaren laburpena)


Argi Baltza Txapelketaren bigarren edizioa hasiko da igande honetan – Gazteon KZ\nArgi Baltza Txapelketaren bigarren edizioa hasiko da igande honetan\nLilibertsok iazkoan hasitako bideari tinko jarraituko dio. Eta 2021ekoan lehen edizio arrakastatsua ospatu ostean, datozen asteburuetan Argi Baltza bertsolari txapelketaren bigarren edizio bati ekingo dio. Jon Lopategi zenaren omenezko lehiak ohiko formatua izango du, gazteei behar duten plaza eskainiz, baina honeko honetan Euskal Herriko zazpi lurraldeetatik heldutako bertsolarientzako tokia izango du.\nIazkoan “proba” moduko edizioa izan bazen ere, Lilibertsok jasotako sostenguak ekarri ditu antolatzaileek bigarren edizioa egitera. Zehazki, asteburu honetan ekingio diote Ajangizeko frontoian. Ostean, ekainak 12, Gautegiz Arteagan izango da kanporaketa. Hirugarrena eta azkena, ekainaren 19an, Mendatan izango da, frontoian. Eta azken saioa, finala, Muxikan egingo dute aurtengoan, ekainaren 26an, Urretxindorra eskolan. “Saio guztiak arratsaldeko 18:00etan izango dira”, jakinarazi zuten.\n“Zazpi lurraldeetatik etorriko dira” parte hartzaileak. “Euskal Herriko leku guztietako ordezkaritza bermatu dugu, baina bizkaitarrak gailen-tzen dira. Horien artean, gainera, Busturialdeko bertsolariak egoteari eman diogu garrantzia. Guk zortez bertsolari gazte asko ditugu taldean, eta aukeraketa zabala izan dugu. Iaz bertsolari batzuk aritu ziren, eta aurten beste batzuk. Mikel Retolaza da errepikatzen duen bakarra, iaz berak jantzi zuelako txapela”, nabarmendu zuten antolatzaileek.\n← Imanol Gurrutxagaren “Deserri”, Benito Ansola Sarien Irabazlea\nAEK-k abian du 2022-2023 ikasturteko aurre-izen ematea →


Urriaren 9an, itzal dezagun argia eta pizt izarrak! - Hendaye\nUrriaren 9an, itzal dezagun argia eta pizt izarrak!\nArgitaratze eguna\t08 urria 2021\nArgi kutsaduraz eta gaueko bioaniztasunaz ohartarazteko eragiketa hori, «Gauaren Eguna» ekitaldi horren 13. edizioa, 2021eko urriaren 9 larunbatean eginen da. Hendaia ere lotuko da ekitaldi horretara.\nArgi kutsadurak eragin jakina du bizi den ororen gainean (harrapakin-harrapakari harremanaren aldatzea, ugalketa zikloen, migrazioen eta abarren nahastea).\nIntsektuen desagertzearen arrazoi nagusietako bat da argi kutsadura. Osasunean ere nabarmen eragin lezake (ordulari biologikoaren desarautzea, hormona sistemaren andeatzea, edota melatoninaren jariatzearen galtzea, loarekin, libidoarekin eta zahartzearekin, besteak beste, loturik delarik).\nLaster emanen dugu abian argiztapen publikoaren diagnostikoa\nHendaiako Herriak urte anitz darama ingurumenaren babesean engaiaturik eta ahalegin horiek areagotu nahi ditu gau izartsuaren alde eta bioaniztasunaren alde ere eginez eta, horrela, energiaren gehiegizko xahutzea ere eragotziz. Hartara, egoeraren lehen azterketa egin ondoren, argiztapen publikoaren instalazio guztien (2846 argiune, 110 armairu elektriko) diagnostiko oso bati ekin ahalko diogu heldu diren asteotan. Hortik sortuko den hainbat urtetarako modernizatze egitarauak energia neurritasun handiago baterantz joateko bidea ireki eta behar den lekua behar den garaian argiztatzeko aukera eman beharko liguke (argiztapen sistemak erabilerara egokitzea, gau erdian argia erabat edo zati batez itzaltzea, …) eta horrela, argi kutsadura arras murriztu eta energia aurrezpenak egin ahalko ditugu.\nEuskal Herrian Klimaren astea hasi baino zenbait egun lehenago, Hendaiako Herria argi trantsizio baterako ekimen honetara lotu nahi izan da. Halatan, bada, argiztapen publikoa itzaliko du itsas etorbidean eta inguruko karriketan urriaren 9 larunbatetik 10 igandera doan gauean.\nGauaren Eguna nazio mailako ekitaldi bat da, orori zabalik dena. «Agir pour l’Environnement» (Ingurumenaren alde ekin) elkarteak koordinatzen du, beste hogei bat egiturarekin batera (Frantziako Auzapezen Elkartea, ANPCEN, Astronomiako Frantziako Elkartea, Eskualdeetako Naturaguneak…). 700 ekitaldi antolatuko dira Frantzia osoan zehar eta horien bitartez nor bakoitza gonbidatua da «gau beltza» ezagutu edo berriz bizitzera.\nGehiago jakiteko: www.jourdelanuit.fr\nAurreko artikulua : Hendaia hautatua izan da mundu osoko olinpiar eta paraolinpiar ordezkaritzak hartzeko\nHurrengo artikulua :Eskoletako menuak 2021eko urriaren 11tik 22ra


AEBETAKO ARMADA: AFGANISTANGO EBAKUATUEK ALEMANIAN TXERTOAK LORTU DITUZTE NEGOZIOA - OSASUNA\nNagusia Osasuna AEBetako armada: Afganistango ebakuatuek Alemanian txertoak jasotzen dituzte\nIrudiaren irudiaren irudia: Flickr\nAEBetako armadak dio Afganistandik datozen ebakuatuak txertatzeko ahalegina egin duela elgorriaren, oreinaren aurka , errubeola eta varicela Alemaniako bi gunetan.\nArmadako 86. Airlift Wing-ek astelehenean esan zuen tiroak 8.800 ebakuatu baino gehiagori eman zietela hiru egunetan 'kontuz ibiltzeko' eta Estatu Batuek hala eskatuta. Gaixotasunak Kontrolatzeko Zentroak eta Prebentzioa.\nRamstein Air Base eta inguruko Rhine Ordnance txertoen txertoa Igandean amaitu zen kuartela. Militarrek diote hasieran aurreikusitako lau edo bost egunak baino azkarragoa izan zela.\nAEBetako agintariek hilabete hasieran geldiarazi zituzten Afganistango hegaldiak Alemaniatik ateratako ebakuatuak eta Qatar , beste garraio puntu garrantzitsu bat, afganiarren artean elgorriaren agerraldi mugatua aurkitu ondoren Estatu Batuetara iristen Estatuak. Ramstein-eko militarrek diote gaur egun ebakuatutako biztanleriaren artean kasu bakarra izan dela baieztatuta.\n86. Airlift Wing-en adierazpenak zioen 'Ramstein-ek hornituak daudela hegaldiak berehala berreskuratzeko, horretarako baimena eman ondoren'.\nHezkuntza Soziala / Generoa Ekonomia Eta Enpresa Zuzenbidea Eta Gobernantza Zientzia Eta Ingurumena Beste Batzuk Nekazaritza-Basogintza Teknologia Garbitu Artea Eta Kultura\naterki akademia 3. denboraldia\nabestia joong ki 2021


Antzoki Zaharrak jo eta ke jarraitzen du, urteek ematen dioten zaporeaz eta tamaina egokiak eta donostiarren txerak ematen dioten hurbiltasunaz. Horri gaitasun eszeniko eta tekniko ona gehitzen badiogu, erabilera askotarako areto bihurtzen dute ezaugarri horiek, Donostiako programazioaren parte bati erantzuteko modukoa, era eta jatorri guztietako talde eta ekinbideei. Bai donostiarrek bai bisitariek gehien estimatzen duten antzokietako bat izaten segitzen du.\nEuskarazko antzerki-proposamenen programazioa sendotuz doa Antzoki Zaharreko jarduera nagusien artean. Gaur egun, Antzoki Zaharra da Euskal Herrian euskarazko antzerki-programazio jarraituarentzako habe nagusia. Antzoki Zaharretik pasatu ohi dira Euskal Herriko eta euskarazko produkzioko konpainiarik nabarmenenak: Ados, Tanttaka, Vaivén, Txalo... Bai eta ikuskizun "izarrak" ere, hala nola Ondoko tipoa, Maitasunaren ondoan maitasuna, Zazpi aldiz elur, Pankreas, Figuranteak... Hori guztia Euskararen Udal Patronatuak eta Donostia Kulturak elkarrekin egindako lanaren fruitua da. Programazio horren erregulartasun eta iraunkortasunari esker, eta antzerkian hizkuntza-normalizazioari ematen dion bultzadari esker, programazio berezia eta, esan bezala, bakarra da Euskal Herri osoan. Horri gehitzen badiogu haurrentzat ere egiten den euskarazko eskaintza, esan dezakegu Antzoki Zaharrak egiten duen lana funtsezkoa dela euskarazko antzerkia bultzatzeko. Haurrentzako dozena bat ikuskizun baino gehiago izaten dira Antzoki Zaharreko agertokian, dela jende guztiarentzako funtzioetan, dela Eskolatik antzerkira programaren bitartez, zeina Donostiako ikastetxe guztiei zuzendua baita.\nUn balcon con vistas Maggie Civantos, Rubén Martínez\nUdako Antzerkiak plaza nagusi bihurtzen du Donostia beste guztien artean. Programazioa orekatua izan da edukiz eta estiloz, aurkeztutako proposamenen kalitate eta erakarmenaren aldetik, etorri diren artisten mailaren aldetik, talde artistikoen aldetik oro har (aktore, zuzendari, eszenografo eta abar). Aipa ditzagun batzuk: Arturo Fernández, Enrique San Francisco, Agustín Jiménez, besteak beste; denek ere beren onena eskaini dute Antzoki Zaharreko agertoki gainean. Duela bi urte, euskarazko ikuskizunak ere hasi ginen programatzen gaztelaniazko beste proposamen batzuekin tartekatuta, hartara antzerkia ere hizkuntza-normalizaziorako bidean jarri nahian.\nPasen y beban, Enrique San Francisco\nEzin ahaztu Beatriz Carvajal eta A vueltas con la vida lana, edo Kitti Manver eta Heridas del viento. Ondo hornituak biak ere edukiz, zorroztasunez eta aktoreen kalitatez.\nMusikari dagokionez, 9 musika-ikuskizun eman dira, artista nabarmenenak: Zenet, Pedro Guerra, Rulo y la Contrabanda eta Ihes (Amets Arzallus eta Joxan Goikoetxea).\nHorrez gainera, Antzokia Donostia Kulturaren zine-programa nagusien egoitza da: Nosferatu ziklo bide luzekoa, LABO, Dock of the Bay, Fantasiazko eta Beldurrezko Zinemaren Astea, Surfilm Festibal...


“Herrialde pobretuetako ikuspegia ematea da Mundukideren papera” — TUlankide MONDRAGON\n“Herrialde pobretuetako ikuspegia ematea da Mundukideren papera”\nGizarte eraldaketaren prozesuan herrialde pobretuetako ikuspegia ematea da gure helburua. Gure arteko eta beste errealitate batzuen esperientziak elkar trukatuz gizarte eraldaketa prozesuak kanpoko herrialdeen ikuspuntuekin osatzeko. Izan ere, eraldaketa prozesuetan munduaren ikuspegi globalaren lanketa ezinbestekoa dela uste dugu.\nZer eragilerekin ari zarete elkarlanean?\nAlde batetik, Mundukideren bidelagun naturalak diren izaera ezberdineko kooperatibekin, tartean Hezkuntza alorreko Mondragon Unibertsitatea eta Arizmendi ikastola. Izan ere, kooperatiba bakoitzak Mundukiderekin duen inplikazioak gizartearen eraldaketan eragiten du zuzenean. Bestalde, hegoaldeko herrialdeetan Mundukiderekin elkarlanean ari diren erakunde eta komunitateekin. Mundukideren ikuspuntutik, mundu mailako erronkei, leku desberdinetan emandako erantzun zehatzen elkar ezagutzak, errealitate desberdinen gerturatzea sortzen du. Gerturatze hau gizarte eraldaketarako ekarpen oso aberasgarria da, norabide bikoitzean balio eta printzipioak indartzeko aukera ematen duelako.\nNola landu ikuspegi globala Gizarte Eraldaketan?\nProposamen hau zehazteko kooperatibetan talde eragileak sortu eta bertako pertsonekin ikasketaekintza saioak egitea da lehen pausoa. Saioak, hausnarketara bideratuta egongo dira eta benetako ikuspegi aldaketa bat lortzeko asmoz, ondoren Mundukidek hegoaldean laguntzen duten programa bat bisitatuko da. Bertako erakundeekin erlazioak sortzea da helburua, eta erronka komunak adostea. Proposamenaren amaieran, hegoaldeko programetako ordezkariak etorriko dira gurera, eta ondorio eta ikasketak partekatuko ditugu. Honetaz gain, hezkuntzako eragileekin ikasleei begira landuko diren beste ekintza batzuk ere aurre ikusten ditugu, azken finean gazteekin ere ikuspegi globala lantzeko helburuarekin.\n2030 agenda eta Garapen Iraunkorreko Helburuak nola txertatzen dira proiektu honetan?\nNazio Batuen Erakundeak onartutako 2030 agenda eta Garapen Iraunkorreko Helburuak proiektu honen erreferenteak dira. Agendak dion bezala, erronka globalei lekuan lekuko erantzunak ematea da helburua, eta proiektu honek erantzun horiek elkar ezagutzeko zubiak eraikitzen lagunduko du. Horrela, garapen iraunkorraren ardatzak diren, garapen ekonomikoa, gizarte garapena eta ingurugiroa modu bateratuan lantzeko.


Beaufort-en-Vallée - Wikipedia, entziklopedia askea.\n6.682 (2018ko urtarrilaren 1a)\nBeaufort-en-Vallée Frantziako udalerria da, Maine eta Loira departamenduan dagoena, Loirerria eskualdean. 2013an 5.947 biztanle zituen.\n2007an Beaufort-en-Vallée udalerrian erroldatutako biztanleak 5.947 ziren. Familiak 2.298 ziren, horien artean 604 pertsona bakarrekoak ziren (239 bakarrik bizi ziren gizonak eta 365 bakarrik bizi ziren emakumeak), 771 seme-alabarik gabeko familiak ziren, 760 seme-alabak dituzten bikoteak ziren eta 163 seme-alabak dituzten guraso-bakarreko familiak ziren.\n2007an 2.511 etxebizitza zeuden, 2.341 familiaren etxebizitza nagusia ziren, 47 bigarren erresidentzia ziren eta 123 hutsik zeuden. 2.166 etxeak ziren eta 335 apartamentuak ziren. 2.341 etxebizitza nagusietatik 1.440 bere jabearen bizilekua ziren, 862 alokairuan okupaturik zeuden eta 39 doan lagata zeuden; 44 etxek gela bat zuten, 183 etxek bi zituzten, 363 etxek hiru zituzten, 653 etxek lau zituzten eta 1.099 etxek bost zituzten. 1.713 etxek euren parking plaza propioa zuten azpian. 987 etxetan ibilgailu bat zegoen eta 1.080 etxetan bat baino gehiago zituzten.\nBeaufort-en-Vallée udalerriko biztanleria-piramidea 2009an .\n2007an lan egiteko adina zuten pertsonak 3.627 ziren, horien artean 2.752 aktiboak ziren eta 875 inaktiboak ziren. 2.752 pertsona aktiboetatik 2.475 lanean zeuden (1.302 gizon eta 1.173 emakume) eta 277 langabezian zeuden (128 gizon eta 149 emakume). 875 pertsona inaktiboetatik 363 erretiraturik zeuden, 261 ikasten zeuden eta 251 "bestelako inaktibo" gisa sailkaturik zeuden.\n2009an Beaufort-en-Vallée udalerrian 2.459 unitate fiskal zeuden, 6.219 pertsonek osaturik. Pertsona bakoitzeko diru-sarrera fiskalaren mediana urteko 16.386 euro zen.\n2007an zeuden 282 komertzioetatik, 2 erauzte enpresak ziren, 6 janari enpresak ziren, 1 material elektrikoaren fabrikazioko enpresa zen, 1 garraiorako elementuen fabrikazioko enpresa zen, 13 bestelako produktu industrialen fabrikazioko enpresak ziren, 40 eraikuntza enpresak ziren, 73 ibilgailuen saltze eta konpontze enpresak ziren, 14 garraio enpresak ziren, 17 ostalaritza eta jatetxe enpresak ziren, 3 informazio eta komunikazio enpresak ziren, 14 finantziazio enpresak ziren, 12 higiezinen enpresak ziren, 34 zerbitzu enpresak ziren, 33 administrazio publikoko enpresak ziren eta 19 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 80 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 6 banku bulegoak, 2 funerariak, 8 ibilgailuen konpontzeko eta nekazaritza tresnetako lantokiak, 3 ibilgailuen ikuskaritza teknikoko lekuak, 2 autoeskolak, 12 margolariak, 9 zurginak, 7 iturginak, 4 argiketariak, 1 eraikuntza enpresa, 6 ile apaindegiak, 2 albaitariak, 1 aldi baterako lan enpresa, 5 jatetxeak, 7 higiezinen agentziak eta 2 apaindegiak.\n2009an zeuden 31 establezimendu komertzialetatik, 3 supermerkatuak, 2 brikolaje denda handika, 1 120 m2 baino gutxiagoko denda zen, 3 okindegiak, 2 harategiak, 2 liburu dendak, 6 arropa dendak, 2 etxerako tresna dendak, 3 zapata-dendak, 1 elektrotresna denda zen, 2 altzari dendak, 1 bitxi-denda zen eta 3 lore-dendak ziren.\n2000. urtean Beaufort-en-Vallée udalerrian 68 nekazaritza-ustiategi zeuden, 2.142 hektarea erabiltzen.\n2009an haur-eskola 1 eta 3 lehen-hezkuntzako eskola zegoen. Beaufort-en-Vallée udalerrian Bigarren Hezkuntzako ikastetxe bat zegoen 664 ikaslekin.


Jarrairen lema zahar hura: Soldaduzka honi ez — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Jarrairen lema zahar hura: Soldaduzka honi ez\nJarrairen lema zahar hura: Soldaduzka honi ez\nLuistxo Fernandez 2004/09/01 18:36\nLagun batek antimilitarismoaren eta Jarrairen arteko harreman bitxiez gogorakizuna dakar Eibartarrak zerrendan\n> 1- Mobimendu antimilitaristiaren eraginez insumisiÃ±uaren aldeko mobimendua nagusittu zanian, > EHNAMeko gazterixak zalantza une bat izan zeben, eta hasieran apoyo baldintzatu bat egin zetsen > kanpainiari. Gogoratuko dozuez leluak: "Soldaduzka honi ez", "La mili con los milis"...\nUste dot detaille bat nabarmentzia inportantia dala:\nLelengua ba zan lelua, "Soldaduzka honi ez", karteletan eta abarretan publikoki agertzen zana. Bigarrena, txiste moduko bat zan... Baina Jarraik ez zeban publikoki halakorik esaten.\nJarraiko "Soldaduzka honi ez" lemaren ondorixua zan soldadutzara objetatzia edo insumiso eittia ez zebela ondo ikusten. Nik hurretik eta pasiÃ±o haundixakin segidu neban sasoi hura, neuk objetatzia erabaki neban epokia zalako. EHNAM-ekuen artian, portzierto, bazeuan beste talde bat (Ta Sugea izenekua, bueno, bi lagun ziran, pentsatzen dot), beste lema gehigarri batekin: "Soldaduzka honi ez: Objetatu". Baina hau ez zeban ondo ikusten Jarraik.\nAittatzeko modukua da orduan uko eitteko modu nagusixa ObjeziÃ±ua zala. Intsumisioa gero ailegau zan. Orduan nahikua zan objeziÃ±ua, ze ordezko zerbitzurik ez zeuan antolatuta eta, hortaz, objetoriak itxaron zerrenda luze batera juaten ziran... Uste dot 12.000 inguru libratu ginttuztela bapatian, 1989 edo 1990 inguruan: ez soldadutzarik, ez ordezkorik, ez prozesu judizialik.


Selektroi - Wikipedia, entziklopedia askea.\nSelektroia balbula termoioniko bat da eta Ausazko Sarbidedun Memoria (RAM) moduan lan egiteko gai da. Radio Corporation of Americak (RCA) sortu zuen 1946. urtean; hala ere, 1948. urteko udaberrira arte ez zen komertzialki eskuragai egon.\n256 biteko selektroia\nRCAk 4096 biteko kapazitatea zeukan hodia ekoiztu zuen IAS ordenagailuarentzako, baina hodia prest uzteko zailtasunak izan zituen eta Williams hodiak erabiltzea erabaki zuen. Selektroiaren ondorengo diseinuak 1024 eta 256 biteko modeloak izan ziren. Azken hau JOHNNIAC ordenagailuan erabili eta baita garestiagoa ere. Selektroia sarbide zuzenekoa zen eta Willimas hodia baino fidagarriagoa eta baita garestiagoa ere. Toru magnetikoko memoriez ordezkatu zen.\nJatorrizko 4096 biteko diseinua besteetatik bereizten zen ondorengoetan eyeletak lau koadranteetan zatitutako dielektriko biribil batean osatzen zirelako. Beste diseinuek mikazko geruza lauak erabiltzen zituzten. Geruza hauetan beraien artean isolatuta zeuden eyelet metaliko txikiz osatutako matrizeak jartzen ziren.\n4096 biteko selektroia\nSelektroia eyelet deitzen diren isolatutako gelaxka txikietan oinarritzen da. Gelaxka hauek bi egoeratan mantentzeko gai dira: karga elektrikoarekin eta deskargatuta. Eyeletak kargatuta mantentzen dira elektroien iturri termoioniko bati esker.\nEyeleta deskargatuta dagoenean, honi eragiten dieten elektroiak energia kantitate handia ematen diote eta, ondorioz, bigarren mailako elektroi asko igortzen dira. Elektroi hauek igortzeak eyeletak karga gehiago irabaztea oztopatzen du. Baina eyeleta kargatuta baldin badago, katodotik ailegatzen diren elektroiak balaztatu egiten dira potentzial-hesi bat aurkitzen dutelako. Balaztatzerakoan, energia galtzen dute, eta eyeletara ailegatzean ezin dute bigarren mailako elektroien igorpena eragin.\nEyeletaren potentziala aldatuz bitak gorde egin daitezke. Potentziala murrizterakoan karga haunditu egiten da eta potentziala handitzerakoan bigarren mailako igorpenaren bidez deskargatu egiten da. Gordetzeko prozesuan bakarrik erabiltzen ari den eyeletari iristen zaizkio elektroiak.\nEyeleta kargatuta dagoenean, eragiten dioten elektroiak alderatu egiten dira. Aldiz, eyeleta deskargatuta badago, elektroi batzuek eyeleta zeharkatzen dute. Sortzen den korrontea neurtzen bada, eyeleta zein egoeran dagoen jakin daiteke.


FIE | Elgoibar Ikastolako Webgunea\nFIE (Fortnight Immersion to “Explorers”)\nIrailaren 11tik 22ra bitartean, LH 5. mailako ikasleek FIE (Fortnight Immersion to “Explorers”) ingeles-murgiltzea izango dute.\nElgoibar Ikastolak kalitatezko hezkuntza eskaintzea du ildo nagusietakoa. Hori horrela izanik, LH5. mailako ikasleentzat zuzendua dagoen FIE (Fortnight Immersion to “Explorers”) proiektu berritzailea martxan jarri genuen 12-13 ikasturtean.\nIngeles irakaskuntzan 5. mailan metodología-aldaketa nabarmena gertatzen da: ipuinak lantzetik proiektuekin lan egitera pasatzen baita. Hori dela eta, ingeles-murgilketarako oso garai egokia iruditzen zaigu. Horretarako, kurtso osoan erabiliko duten metodologia eta material berarekin jardungo dute (“Explorers 1”). Beraz, irailaren 11tik 22ra ingelesa izango dute ikasgai bakar bezala “Explorers 1” programaren bitartez.\nGoizez arituko diren bi aste hauetan, jatorriz natiboak diren ingeles -irakasleak arituko dira zuen seme-alabekin material hau jorratzen. Horrenbestez, gainerako ikasgaietan tutoreekin eta irakasleekin irailaren 25etik aurrera jarraituko dute lanean.\nProiektu honen ezaugarri nagusiak honako hauek dira:\n-Ikasleak hamabostaldi honetan ingelesez arituko dira jardunaldi osoan zehar.\n-Ordu-kopurua ikasturteko bi hiruhilabeteetan ematen den ordu-kopuruaren antzerakoa da.\n-Esperientziek eta ikerketek erakutsitakoaren arabera, hizkuntzak ikasteko, beharrezkoa da saio intentsiboak burutzea.\n-Eskaintzen den murgilketa, bereizketarik egin gabe LH5eko ikasle guztientzat da.


Kamioilari bati 258.000 euro atzeman dizkiote Beran - Bortziriak - Erran.eus\nKamioilari bati 258.000 euro atzeman dizkiote Beran\nTtipi-Ttapa 2019-10-08 13:28\nJatorri andaluziarreko 45 urteko gizonezkoa da atxilotutakoa. Billeteak eta haxixa atzemateaz gain, droga kontrolean positibo eman du kanabis eta kokainan. Iraungitako gidabaimenarekin gidatzeagatik ere isuna paratu diote.\nN-121A errepideko kontrolean atzeman dute kamiolaria Foruzainek. Kamioiaren kabinatik haxix usain sarkorra zetorrela eta, droga kontsumoaren proba egin diote eta marihuanan eta kokainan positibo eman du. Beraz, droga kontsumituta gidatzeagatik eta haxixa soinean eramateagatik 1.000 euroko isuna ezarri dio Foruzaingoak. Ez hori bakarrik, gidabaimena baliogabea izateagatik 500 euroko isuna ere ezarri diote.\nKamioia miatzerakoan 16.000 euroko balioa zuen billeteen paketea ere atzeman diote, baita dirutza zeraman motxila ere. Miaketan ari zirela, kamioilariak berak adierazi die Foruzainei 200.000 euro baino gehiago zituela motxilan sartuak eta «bere bizitzako aurrezkiak» zirela. Foruzaingoaren arabera, ordea, dirutza hori droga trafikotik ateratakoa izan daiteke.


Herriko plan estrategikoak hiru lehentasun zehaztu ditu - Bakaiku - Guaixe.eus\nGuaixe 2019-02-08 14:38\nEtxebizitza, eskola hartzen zuen eraikina eta auzolana dira. Garilera arte auzolanarekin ariko dira eta irailetik aurrera beste bi gaiei helduko diete. Planaren jarraipen batzordea sortu dute.\nJoan den urtean hasitako ibilbidea larunbatean despeditu zuten bakaikuarrek 2018-2028 Bakaikuko Plan Estrategikoa aurkezpenarekin. Egoitz Urritza alkateak azaldu digunez, prozesua gidatu zuen Emun kooperatibaren aurkezpenean 40 bat bakaikuar izan ziren. Prozesua laburbiltzearekin batera, ondorioen berri eman zuen Emun-eko kideak. Aner Galartza zinegotziak gaineratu duenez, larunbatean “lehentasunak zeintzuk diren eta zeri ekinen diogun, nola antolatuko garen. Horretaz aritu ginen”.\nGalartzak azaldu digunez, “herritarrek hala aukeratuta, eskola zaharra haren egoera dela eta horri irten bide bat ematea, alternatiba bat ematea etxebizitzaren gaiari eta herrian dauden beharrei eta, azkenik, auzolana”. Zinegotziak argitu duenez, “diagnosian agertu da etxe huts dexente daudela, nahikoa zaharrak. Eta, gero, herriko gazteak etxetik ateratzean eta beren proiektua abiatzerakoan zailtasunak daudela. Gai horri behar bezala heltzea dagokigu”. Eskola zaharrez galdetuta, Urritzak azaldu digu eraikin handia dela eta “urte luzez pixka bat utzita egon da. Ez da mantentze lanik egin. Egia esan, oso egoera txarrean dago. Bestetik, gimnasia, zumba eta besteak udaletxean egiten dira, baina ez da leku aproposena. Erabilera anitzeko lokal bat falta da”. Egoitzarako ideia falta ez dute bakaikuarrek: haurrendako eta adinduendako gelak… “Horri buelta handi bat eman beharko diogu”.\nBadaude beste gai batzuk, garrantzitsuak direnak, baina aukeratzeko orduan babes gutxiago izan zutenak”. Azken horien artean daude, besteak beste, kultura eta aisia, arkitektura-oztopoak, zerbitzuak, lehen sektorea…\nBakaikuarrak Emun-eko teknikariaren azalpenak entzuten. Argazkiak: @Bakaiku_info.\nEgutegia eta ardura\nAlkateak azaldu duenez, inauteriak, Aste Santua, hauteskundeak eta udal aldaketa datozela jakinik, aurreneko lehentasuna ez bada ere, auzolanarekin hasiko dira. “Nola izan behar duen, eztabaida abiatu, proposamena sortu…” Otsailetik garilera arte ariko dira horretan, azken erabakia hartu arte. “Eta erabaki genuen irailetik aurrera etxebizitza eta eskola zaharrari alternatiba bilatzen hastea. Bi gai horiek sakonagoak dira, lan gehiago dute. Luze emanen du”.\nGalartzak azaldu digunez, “udalak plan estrategikoa osatzeko prozesua martxan jarri zuen. Baina ikusita herrian zein interesa sortu duen, jendearen ekarpenarekin eta lan honekin segitzeko, ahalik eta zabalena izateko, larunbatean plan estrategikoaren jarraipen batzordea egitea proposatu genuen. Herritarrek eta udaleko ordezkariek osatu dugu”. Bere lana plana gauzatzeko segimendua egitea da. Batzuek larunbatean eman zuten izena, baina parte-hartzeko deialdi irekia egin da. Galartzak: “jende dexentek eman du izena. Pozik gaude horrekin ere”. Jarraipen batzordeak aurreneko bilera gaur du, 19:00etan, udaletxean. “Orain dator lan politena, eta zailena”.\nBakaikuko Plan Estrategikoa egiteko prozesua laburtu digu Urritzak. Lehenik Nafarroako Gobernuaren diru-laguntza jaso zuten. Prozesua dinamizatzeko ardura Emun-i eman zion udalak. Diagnostikoa egiteko hiru bakaikuar elkarrizketatu zituzten. Jubilatuekin ere saio bat egin zuten eta, azkenik, bakaikuar guztiei irekiak ziren hiru saio egin ziren. Zer Bakaiku nahi duzun, zein behar dauden eta zer egin daitekeen galderei erantzuna eman zieten bakaikuarrek. Bukatzeko, ondorioak eta balorazioa.\nUdalean “oso balorazio ona” egin dutela esan digu alkateak. “Jende pila bat gerturatu da, 340 biztanletik 80-90 pertsona, askotarikoa, adinari, sexuari eta hizkuntzari dagokienez. Kopuru aldetik pozik gaude. Baina jendearen jarrera, ekarpena, gogoa, ilusioa… Bileretan egon diren pertsonen artean ahalmena dagoela ikusi da. Gu oso pozik eta herriari oso eskertuta gaude”.\nUrritzak gaineratu du “oso aberasgarria” dela: “herri bakoitzak bere etorkizuna pentsatu eta egin behar du”. Egindako prozesua nahiago du udala osatzen duten pertsonek “borobil itxian” hartutako erabakiekin baino. Beste herrietara esportagarria den galdetuta, “herri bakoitzak bere ezaugarriak eta errealitateak” dituela esan du Galartzak. “Jendea halakoak egitera animatzen dugu”. Sakanako Garapen Agentziaren laguntza ere izan dutela argitu dute.\nGuaixe 2018 urr 26 Bakaiku


Doktore tesia - Defects and the vortex liquid state in superconducting textured YBa2Cu3O7 - Ideko\nD. Jordi Figueras\nBortizearen akatsak eta likido egoera YBa2Cu3O7 testura supereroalean\nGoi tenperaturako supereroaleetan (tesi honetan aztertutako YBa2Cu3O7 sistema da horietako bat), laginean dauden fluxu magnetikoaren lerroen mugimendua (bortizea) biziki areagotzen da material supereroale horien eragiketa tenperatura altuengatik. Bortize horien mugimenduak disipazioa eragiten du erresistentzi elektriko eran.\nGainera, bortizeen gaineko interakzioek haien portaera dinamikoa aldatzen dute. Bereziki, aipatu daitezke bortize eta aldarapen bortize arteko interakzioa eta supereroaleen propietateak ezabatzean akats mikroestrukturalek duten eragina. Akats mikroestruktural horiek, egoera batzuetan, bortizeetarako lehentasunezko gunetzat jardun dezakete eta, beraz, finkapen zentro bihurtu, propietate supereroaleak hobetuta. Tesi honen helburua da YBa2Cu3O7 testuraren lagin testurizatuetako akatsen eragina aztertzea, horietan akats dentsitatea handia baita.\nAzterketa horretarako beharrezkoa izan da garbi bereizitako ezaugarri mikroestrukturalak eta akatsa nagusietako bakoitzaren ondorioak bereizteko gai diren neurri sistematikoak dituzten laginak analizatzea. Hauek dira lan honen emaitza nagusiak:\n1.- YBa2Cu3O7 sistema antzeko sistemekin konparatu da, esaterako hauekin: NdBa2Cu3O7 eta YBa2 (Cu1-xMgx) 3O7 dopajearen ondorioak. Kontuan hartu da dopajeak anisotropian duen eragina, Mg edukiaren arabera fase diagramak duen bilakaera ikertzeko.\nLaguin monokristalino baten propietate supereroaleak aztertu ditugu, emaitza horiek askotariko akatsak dituzten lagin testurizatuetan lortutakoekin konparatzeko.\nLagin testurizatuetan dauden ainguraketa zentro nagusien eragina zehaztu eta kuantifikatu dugu. Hau ikusi dugu:\nBortizearen egoera solidoa handitzen da bortizeak ainguraketa zentroekin paralelo direnean. Akats planareetan (muga bikiak) eta akats linealetan (dislokazioetan) ikusi da fenomeno hori. Egoera solidoa handitzen da, baita ere, eremu magnetikoaren noranzko guztietarako sartu diren Y2BaCuO5 partikula esferikoengatik, eta horrek erakusten du ainguraketa linealeko zentro gisa jarduten dutela bere erradioaren pareko luzerarako\n3.2.- Ainguraketa zentro puntualak ez dira gai solido-likido transikzioaren posizioa aldatzeko fase diagrama magnetikoan.\nEremu magnetikoaren noranzkoan bortizearen korrelazioa murriztera eramaten duten hainbat akats mikroestrukturalen eragina ere zehaztu dugu (mikropitzadurak eta pilatze akatsak), bortizearen egoera likidoa handitzea bultzatuta eta akats mikroestrukturalek ere botizearen ainguraketarako kaltegarriak izan daitezkeela frogatuta.\nKonparatu egin dira akats desberdinek konplexutasun mikroestruktural oso handia duten laginetan daukaten eragina eta literaturaren arabera lagin garbietan eta akats dentsitate txikiko laginetan dauden eredu teorikoetan lortutako emaitzak.\nBukatzeko, YBa2Cu3O7 lagin testurizatuetan akatsek bortizearen dinamikan duten eraginaren azterketa honi esker zehaztu ahal izan da YBa2Cu3O7 sisteman trantsikzio berri bat dagoela eta horretan bortizearen tentsio lineala galtzen dela.\nTermoplastikoetan eta polimero likido kristalinoetan oinarritutako material konposatu berriak\nGeruza meheen nanoiman patronatuen nanofabrikazioa eta propietate magnetikoak\n2007 KO ABENDUA


Guri buruz - Wuxi Zhongshuo Machinery Co., Ltd.\nAbrasiboek Eraztutako Eraztutako Metalei buruzko Aditua: Xede honek 1990eko hamarkadatik estalitako urradunen bidez metalezko artezketa eta leuntzeari buruzko ikerketa mantentzen lagunduko digu. 2005. urtean hasi ginen metalerako gerriko zabalerako artezteko makinak diseinatzen, fabrikatzen eta muntatzen. Negozioak etengabe hedatuz eta akziodunen egitura aldatuz, 2015. urtean Wuxi Zhongshuo Machinery Co., Ltd sortu zen.\nJabeak tamaina ertaineko kudeatutako enpresa gara. Konpainia Wuxi hirian dago, Jiangsu probintzian. Erregistratutako kapitala milioi bat eurokoa da. Eskuineko makina. Eraikuntza-azalera 7000 m-tik gorakoa da2. Enplegatu kopurua 60 baino gehiagokoa da, 1 Ikerketa mailako ingeniari, 2 ingeniari nagusi eta 5 ingeniari barne. Diseinu, fabrikazio, muntaketa, instalazio, enkargu eta salmenta zerbitzuen talde profesionala dugu. Zinta zabalak eta leuntzeko makina, eskuilaratzeko makina ekoizten ditugu.ispilatzeko akaberako makina, bibrazioen akaberako makina, metalezko bobina eta xafla estaltzeko makina, sarrera eta irteera atala barnean CGL (Bobinetik bobina konpondu ehotzeko lerrorako) eta CPL (Bobina to Bobina leuntzeko Line Zerbitzu Zentrorako), hau da, Desbideratzailea, Birgaitzailea, Kargatzeko Autoa, Pintxo Roll, Berritzailea, Mozteko Zizaila, Hozkailuen Iragazketa eta Birziklapen sistema, Garbiketa eta Lehortze sistema, Mist Collector, Suteen aurkako sistema. Kargatzeko gailua ere ekoizten dugu, Hostoak eta Xafla eusteko Linerako.\nGure erreferentzia zerrenda, besteak beste, Tisco Daming, Wuxi Puxin, Zhejiang Bohai, Western Titanium, Shinva Medical Instrument eta beste bezero txinatar ezagun batzuen artean. Gure produktuak Europara bidali genituen Italia bezalako herrialdeetara, Turkia CE ziurtagiriarekin. Gerrikoak kalibratzeko artezgailuak materiala hornitzen ari den Txinako fabrikatzaileari ere ematen diogu.\nBezeroarentzako balioa sortzea gure etengabeko lana da. Zure gogobetetasuna gure etengabeko berrikuntzaren boterea da.


LABen jarrera C’s, PP eta Vox alderdiek Altsasun egingo duten ekitaldiaren aurrean | LAB SINDIKATUA\nErrepresioa LABen jarrera C’s, PP eta Vox alderdiek Altsasun egingo duten ekitaldiaren aurrean\nNafarroako gizarteak, oro har, absolbitu egin baititu 2016ko ferietako gertaerengatik preso dauden pertsonak, eta absolbitu egin baititu Altsasuko herritarrak haien kontrako kanpaina mediatiko, judizial eta polizialaren aurrean. Kontu honetan ere, Espainiako segurtasun indarrek zilegitasun osoa galdu dute.\nBaina zoritxarrez erabaki dute Altsasu erabiltzen segitzea Nafarroatik kanpo boto gutxi batzuk lortzeko. Alegia, beren interes politiko eta arderkoiei kasu eginez, Altsasu bezalako herri zigortu batera etorriko dira bizikidetza haustera eta amorrua gehiago zabaltzera.\nLangileok kokoteraino gaude eta gure egiten dugu Altsasuko herritarren iritzia. Hala, pentsatzen dugu iganderako eskuinak antolatu duen ekitaldia gorroto eta mendeku ekitaldia dela, elkartasun eta batasun erakustaldia egin duen herriaren kontrako ekitaldia hain zuzen ere. Horregatik guztiagatik, Espainiako eskuin muturrak egiten duen probokazioaren aurrean, uste dugu Altsasuko herritarren batzarrak antolatu dituen ekitaldietan egon behar duela langile klaseak: azaroaren 3ko manifestazioan eta azaroaren 4ko Iortia plazako eskubide eta askatasunen gunean.\nAzkenik, C’s, PP eta Vox alderdiei exijitzen diegu Altsasu bakean utz dezaten eta, oro har, bakean utz dezaten Euskal Herriko langile klase osoa.


Ingeles ertain - Wikipedia, entziklopedia askea.\nV2 hizkuntza, nominatibo-akusatibo hizkuntza, hizkuntza azentuala eta hizkuntza fusionatzailea\nIngeles ertaina (Englisch, Inglis, Inglisch), filologia historikoan, Ingalaterran XI. mendearen amaieratik (1066ko Gilen Konkistatzaileak burututako normandiar konkista hasierako datatzat hartzen ohi dute) XV. mendearen amaierara arte (William Caxtonek 1470eko hamarkadan Ingalaterran inprenta sartu zuen garaia bukaera datatzat hartzen ohi dute) ingelesaren aldera multzoei ematen zaien izena da.\nIngeles ertainaren ezaugarri nagusia definitzeko edo mugatzeko zaila izatea da, trantsizio azkar batean aldatu baitzen, non, hizkuntzak urteetan zehar aldaera ugari jasan zituen.\nGainera, garai hartan, normandiar inbasioaren ondorioz, frantsesa erresumako hizkuntza ofiziala zen, eta latina, berriz, elizako hizkuntza ofiziala, eta, beraz, ingelesak aurretik izan zuen prestigioa galdu zuen. Gainera, garai honetan, alfabeto latinoak antzinako ingeleseko idazkera bereizgarria ordezkatu zuen, frantsesetik jasotako grafia, fonema eta diptongo berriak sortuz. Testuinguru horretan, ingelesak frantses normandieraren lexiko asko bereganatu zuen eta antzinako ingelesaren deklinabideak desagertzen hasi ziren, hizkuntza analitikoagoa bihurtuz.\nIngelesaren aro honek XV. mendearen erdialdera edo amaierara arte iraun zuen, Londresko ingelesaren aldaera zen kantzilertzaren estandarra (ingelesez: chancery standard) hedatzen hasi zen arte. Prozesu honetan hainbat faktorek lagundu zuten baina batez ere 1204an frantziar monarkiaren eskuetara pasa zen Normandia galtzeak. Horren ondorioz, Gortea Londresera aldatu zen, inguruan hitz egiten zen ingelesaren erabilera bultzatuz. Gainera, Ehun Urteko Gerran, Ingalaterra eta Frantziaren arteko lehian, ingelesa berriro hizkuntza nazionaltzat hartu zuten eta inprenta sartzearekin batera ingelesa hizkuntza kultu bilakatu zuten.\n↑ Pyles, T. & Algeo, J.. (2005). The Origins and Development of the English Language. Boston.\nBisita ezazu Ingeles ertain Wikimedia Incubator proiektuan\nOrriaren azken aldaketa: 13 abuztua 2020, 17:08.


Maitane Maritorena: «Mutil dantzen aferan bertzek disfrutatuko du guk sufritu duguna» | Bizigiro | Berria\nZozoen elean (V). Maitane Maritorena. Irakaslea, mutil dantzaria, Hilbeltzaren antolatzailea\n«Mutil dantzen aferan bertzek disfrutatuko du guk sufritu duguna»\nMundua mundu denez gero lehenbizikoz, hirian bizi da giza emakumea herrian baino gehiago. Haatik, hiruretan hogeita hamar arimako Anizen bizi da Maitane Maritorena, goitiko kaskotik beheitiko anabasatik bezainbat munduari begira. Eta hirigintza proiektu dimentsio oroz gaindikoak, eta emakumeen berdintasun eza, eta euskararen neke eta ezinak, Belateko malda pikoan goitiko Baztanen ere.\nAnizen sortua da zuen familia, ez bart arratsean, seguru.\nAspaldiko mendetik hona han sortuak gaituzu, belaunaldiz belaunaldi. Hamaika etxe ziren lehen Anizen, gaur egun hogeita bortz dira, eta baserri bakarra. Etxe guziek badute bere izena, eta gu etxeko izenak gara, Petrinekoak. Amaren aldetik, aitatxi Jauregikoa zen eta amatxi Etxenikekoa. Pena, orai galtzen ari da hori. nahiz eta iduritzen zaidan buelta emanen duela. Guk «bagoaz Indara... bagoaz Jauregira» erraten dugu. Gaurko haurrek, banoa halakoren etxera... Anizek badu, bertzalde, erranairu bat Baztango bertze herriek ez dutena: «Hamaika etxe, hamaika labe, hogeita bi zetabe, bat bertzearen behartu gabe». Eta erranairuak badu erranahia ere, hamaika etxe horiek heldu baitira XVI. mendeko artxiboetan. Etxe bakoitzak bazuen bere labea gaur egun hiruk mantentzen dute, bere zetabea, eta bazuen bere jana, bertze inortaz behartu gabe.\nAuzolana bizi-bizirik da Anizen.\nBai. Herria auzolan bidez ateratzen dugu aitzinerat. Bide bazterrak, sasiak... auzolanka garbitzen ditugu, ur kontuak ere bai. Bestak denon artean antolatzen ditugu, auzolanak egiten ditugu, batzarretara etxe bakoitzetik beti bat joaten da... badugu komunitate espiritua. Lehen, gauza guzietarako etxea zen Anizen, etxekalka zen dena: eliza garbitzeko, auzolanetako... Orai jendeka da. Gure herrian beti ezagutu dut auzolana. Goizean egiten da lana, eta pinta erdia gero. Lehen, pinta erdia arno eta xardinak. Gaur egun, auzolana egin eta, iluntzean, herriak jendeari afaltzerat ematen dio. Anizen badugu, naski, barridearen berri!\nEmigrazioa du garai bateko ezaugarri Baztanek.\nGure etxean, aitaren aldeko aitatxiren lau haurride baziren emigratuak: bi Argentinara joanak, eta bertze bi Kaliforniarat; tartean, gure aitatxi. Argentinarat joandakoak han gelditu ziren eta Kaliforniarat joandakoak itzuli. Amaren aldetik aitatxiren haurrideak ere harat joanak ziren, Rosariora, eta itzuliak. Guretako hurbilena, berriz, etxean izan duguna da osaba, Juan Jose Azkarate, amaren anaia. Artzain joan zen AEBetara. Hiruretan eta hogeita lauan joan zen, hemen soldaduzka ez egiteagatik. Zortzi urtetarik behin-edo etortzen zen Petrinekora, amak etxea maiorazkoz hartua baitzuen. Sortetxera etortzen ziren haurride guziak. Osaba jubilazione esperoan ari zen honat etortzeko alde bat, betiko bizitzera, baina 2010ean hil zen, Renon [Nevada, AEB]. Hegaldia erosia zuen uztailaren 8an etortzeko, baina lehenago hil zen eta egun horretan ailegatu ginen gu honat bere errautsekin.\nEtxekoa duzue abertzaletasun historikoaren aitzindarietakoa Nafarroan.\nGure birraitatxi Jose Azkarate, Napar Buru Batzarrekoa, eta hemengo PNVko buru. Bilbon izan zen 1932an Aberri Eguneko ekitaldietan, nafar ordezkari. Eskuaraz eman zuen solasaldia, nahiz espainolez aritzen omen zen. Ez dakit xuxen. Predikatu egiten zuen! Arras euskaltzalea, segur, gure aitatxi zen, Pello Mari, gurekin bizi zen. Euskaltzalea arras-arras.\nHerri ttikitik hirira, Euskal filologia ikasketak egin zenituen Gasteizen.\nOroitzen naiz hantxe ibili nuela «kuadrila» hitza lehenbiziko aldiz. Denek bazuten kuadrilla, eta nik ere, doike, ez nuen gutiago izan behar. Guk ez dugu kuadrillarik Anizen, denak bat gara. Ttar-ttar-ttarretik euskarazko maistra izan nahi nuen. Oroitzen naiz, Batxilergo hondar kurtsoan erdiek baino aise gehiagok ez zekiten zer estudiatu nahi zuten. Nik bai. Eta beharrik argi nuen! Bertze gisa Gasteizera joan eta bigarren eguneko etxean nintzen! Utziko nuen karrera. Unibertsitatean ikasten, sufritu nuen gogotik hiriko bizimodu hori, eta espainolez! Igogailuan parekoarekin zer solas eman ez dakizula. Arras gogorra egin zitzaidan. Baina orai berriz estudiatu beharko banu, berriz eginen nuke Euskal filologia. Ez naiz urrikitzen!\nLekarozko institutuan irakasle zaitugula, jomugan izan da aurten institutua, Ernesto Prat Urzainkiren Telleria eta gero zer? liburua dela eta ez dela.\nEbaluazio bakoitzean ikasleek leitu behar dute irakurgai bat, eta irailean berean ematen diegu ikasleei programazioa, gurasoek sinatzen dute, itzultzen digute eta ez da ja pasatzen. Joan den kurtsoan, handik bertzeko, abenduan edo ilbeltzean publikatu zuen karta ama batek Nafarroan gehien saltzen den periodikoan, erranez, espainol garbi-garbian, ikasleak adoktrinatzen ditugula. Hasten zuen karta erranez ez zuela ja institutuaren kontra, baina departamendu jakin batek aholkatu zuela liburua, eta liburua zuzenean lotuta zegoela Aroztegiarekin, eta Aroztegiak polemika gogorra sortu duela Baztanen eta iduritzen zitzaiola ikasleak adoktrinatzen edo politizatzen ari ginela. Kanpoan nengoen —soldatarik gabeko baimen batekin Argentinarat joana—, baina segitu dut kasua hurretik. Eta beharrik ez nengoen hemen, bertze gisa ez dakit nola jokatuko nukeen, zeren, gainera, zuzenean aipatzen ninduen.\nEz zen zure izenik ageri...\nBaina denok bagenekien ni nintzela ama horrek seinalatzen zuen irakaslea, han paratzen zituen ezaugarriengatik. Ama hori eta biok, bertzalde, legegintzaldi berean zinegotzi izanak ginen; bera UPNtik, eta ni Bildutik... Orduan, euskara departamenduak karta egin zuen zertaz hartu zen liburu hori, zein irizpide pedagogikorekin —nobela beltza, bertako idazlea, gure hezkuntza komunitateak leitzeko ezaugarri guziak betetzen zituela—, eta institutuan klaustroa egin zen, gutuna publiko egin ala ez erabakitzeko. Eta hiruretan hogei lagunetik gehiengoak bat egin zuen gutunarekin, baina hamahiruk erran zuten ez zutela euskara departamenduaren gutunarekin bat egiten.\nTelleria eta gero, zer? dio delako liburuaren izenburuak, Aroztegia eta gero, zer? plataformaren izenarekin bat eginik.\nAspaldixkoko afera da. Lekarozen egin nahi dituzte 228 bizitza, lau izarreko hotela, golf zelaia... 340 biztanle ditu Lekarozek, eta 228 etxebizitza herri berri bat erran nahiko luke horrek. 700 pertsona, hiru pertsonako familia nukleoaren arabera! Hamaseigarren herria izanen zen Baztanen! Bertzalde, 800 etxe huts ere badira Baztanen! Etxe beharretan ez dira. Argumentua da, berriz ere, turismoa. Baina hori gabe ere ikaragarrizko turismo pila ere bada. Ez dakit zer turismo mota nahi duten. Turismoa baldin bada argudioa, hotelarekin bakarrik askiko litzateke.\nNafarroako gobernuko lehendakariorde Manu Aierdi ere Lekarozen izan zenuten 2016ko udaberrian, proiektuaren alde mintzo.\nAroztegiaren defendatzaile sutsu da nafar gobernua. 2015ean, hauteskunde atarian, proiektua Udalaz Gaindiko Eragina duen Plan gisa tramitatzea onartu zuen UPNren gobernuak, eta urte berean, gobernu berriak UGEPari segitzea erabaki zuen. Nafarroako gobernuko akordio programatikoan desadostasunen atalean sartu dute Aroztegiako afera, aldaketaren gobernua deitzen duten lau alderdietarik bakarra da horren alde dagoena, Geroa Bai, eta hala ere, aitzinerat segitzen dute. Dolores Redondo idazleak ere Aroztegia gibeleko aldean duela egin du bere liburuen promozioa. Hor bada azpiko estrategia mekanismo bat, ikusten ez dena, soka luzea duena, doike.\nAroztegia, batetik, mutil dantzak, bertzetik. Irun-Hondarribietan alardea, mutil dantzak Baztanen.\nEz da konparatzen ahal alardearekin. Batak eta bertzeak duten dimentsioa diferentea delakoz, baina oinarri-oinarrian gatazka berbera da, eta emakumeen bazterketa normalizatzeko erabiltzen diren ustezko argudioak ere bai. Han urtean behin egiten da, ehunka lagunek parte hartzen dute eta alimaleko dimentsioa du. Hemen baditugu hamabortz herri, dantza herrikoiak dira, afera diferentea dute herri bakoitzean... Elizondoko kasua aparte da, herri koxkorrena baita: haur mutikoek, gazteek eta gizonek dantza egiten zuten, eta neskak sartu zirelarik, gizonezko batzuek dantzatzeari utzi zioten. Gaur egun, herriko plazan dantzatzen da, bazterketarik gabe, eta mutil dantzari baztertzaileak joaten dira Elizondoko elizara, eta han dantzatzen dute herriko plazan mutil dantzak dantzatzen diren tenore berean! Pribatizatu egin dute beren mutil dantza. 2013an sortu zuten Baztango mutildantzari taldea. Helburu bakarra zen emakumerik dantzatzen ahal ez duten talde bat sortzea. Taldea sortu zutelarik izena emateko aukera eman zuten, izena ematera joan ginen, baina ez ziguten taldean sartzen utzi. Mutil dantzen aferan eta Irun eta Hondarribiko alardeetan erabiltzen diren argumentuak ber-ber-berberak dira! «Tradizioa ez da aldatzen ahal! Sentimendu hau ez da hitzez esplikatzen ahal! Ez zarete hemengoak eta ez duzue entenditzen!».\nArgumentuak berak, diozu.\nKasu! Mutil dantzari baztertzaile batzuk Iruñean arras aurrerakoiak dira! Zeren mutil dantzen afera ez da berdintasun afera, beren argumentuetan. Ez du ja ikustekorik. Omen. Mutil dantzari baztertzaileak Baztanen, alarde mistoaren aldekoak dira Irunen eta Hondarribian! Ez dute loturarik egiten, ez horren gibelean dagoena ikusten. «Doike, ez ezazu konparatu, faborez!», diote. Tradizioaren izenean mintzatzen dira, tradizioa aldaezina balitz bezala, nahiz aldaketa onartu duten beztimentan, dantzatzeko tenorean, mutiko-mutil-gizonek dantzatzean... Onartzen ez duten aldaketa bakarra emakumeen parte hartzea izan da.\nNoizdanik sortua da afera?\nBadira fotografiak, 70eko hamarkadakoak, Erratzun, andre bat dantzan erakusten dutenak. Ez zen aferarik izan. Geroztik ere sartu izan dira emaztekiak, nor bere herrian. Nik gogoan dudan lehenbiziko kalapita 2008an-edo izan zen. Gure amari ikaragarri gustatzen zaio mutil dantzak ikustea eta eraman nuen Elizondora. Hurbildu zen neskatiko bat eta: «Maitane, sartuko gara mutil dantzetan?». Nik ezetz, beldurrez. «Ez naiz atrebitzen!», erran nion. Bi neskatiko dantzara sartu ziren eta isildu zen plaza! Zernahi erranka jendea, xistuka. Herri bakoitzak badu bere istorio. Argiteria publikoa itzali izan dute, txistularia ixildu emaztekiak dantzara sartu direlarik, oihuak, bulkaldiak, irainak...\nBai. Nik ez dut Anizen hori bizi izan, baina Anizen dantzak erakutsi zizkidanak kondizione batekin erakutsi zizkidan: plazetan ez dantzatzeko! Ez dut baldintza bete, baina hori erran zidan. Gero, 2011n, udaleko ordezkari izan nintzelarik, bestetako egun printzipalean herrietako bestetarat gonbidatzen gintuzten udal ordezkari gisa. Elizondon gu sartu ginelarik, Garbiñe [Elizegi] alkatea mutil dantzaria zen, eta ni ere bai. Elizondoko mutil dantzaren eguna heldu zen, eta Garbiñe eta biok aise jende gehiagorekin dantzan hasi ginelarik, herriko bortz edo sei mutil dantzari baztertzaile korrotik atera ziren, eta biharamunean periodikoko azala horixe izan zen, mutil dantzariek utzi dutela dantza erraten zuen, andreak sartu zirelakoz. 2011tik goiti arras gogorra izan da: herriz herri joan behar, mutil dantza egin, eta aditu behar! Afera ez da, bakarrik, zu dantzan sartzen zarela, zer aditu behar duzun, agurra ukatzen dizu jendeak. Jende anitzek utzi du plaza, zu ez ikusteagatik. Boikota egitea da hori. Ez da goxo! Hala ere, bertzek disfrutatuko du, gure ondorengoek, guk sufritu duguna! Kur, kur...\n2011tik 2015era Baztango Udaleko Euskara eta kultura zinegotzi izan zinen. Zertan da euskararen egoera Baztanen?\nEuskal Herriko egoera berbera dugu Baztanen. Ezagutza %75etik goitikoa dugu, UEMAn gaude, baina ezagutza eta erabilera ez dira bat heldu. Hor ere berriz ikusten da diferentzia Elizondo eta gainerako herrien artean. Zortzi mila biztanle gara bailaran, eta hiru mila dira Elizondon. Eta Elizondoko karrikan barna buelta bat ematea aski da, errateko: «UEMAn dago herri hau?». Lotsa ematen du aunitzetan. Gazte artean, mutikoetan gehienbat, ikaragarria da zenbat espainol aditzen den. Eta Lekarozko institutuan ere bai. Egia da! Eta futbola ere hor da, ikaragarriko eragina du Baztanen, eta arras-arras txarra hizkuntzari dagokionean. Futbolak espainolizatu ditu mutiko gazte anitz. Entrenatzaile anitz erdaldunak dira, eta haien erreferentzia guztiak espainolez dira. Bertze kiroletan —errugbia, herri-kirolak, pilota—, euskaraz funtzionatzen dute. Hizkuntza alde batetik, lehia giroa bertzetik, gizonkeria... dena txarra du futbolak Baztanen. Hemengo minbizia horixe da, niretako.


Nola babesten zaitugu?\nNola babestu zure burua?\n1. Erosketak saltegietan\n"CHIP and PIN" teknologia. Segurtasun-neurri gisa, Kutxabanken txartel guztiek txip bat daukate, txartelen klonazioa eta iruzurra ekiditeko. Izan ere, txip horri esker, txartelaren titularraren datuak zifratuta balioztatzen dira. Hartara, txartela saltegi fisikoetan erosketak egiteko erabiltzen duzunean, zure identifikazio-zenbaki pertsonala (PINa) tekleatu beharko duzu soilik. Prozedura horri esker, beraz, eragiketa gauzatzerakoan ez duzu ordainagiririk sinatu beharko.\nKutxabankPay app-a. Horretarako, erosketa ordaintzen duzunean, mugikorra desblokeatu, NFC aukera gaitu, saltokiaren STra hurbildu eta, eragiketa 20 eurotik gorakoa bada, PINa sartu beharko duzu. Aldian behin, zerbitzuarekin jarraitu nahi duzun baieztatzeko eskatuko dizu. Android mugikor bat baino ez duzu behar (4.4 bertsioa edo berriagoa).\n2. Erosketak Interneten\n2.1. Saltoki elektroniko segurua: Kutxabanken txartelekin Internet bidez saltoki seguru batean erosketaren bat egiten denean, txartelaren titularrak erabilera bakarreko gako bat jasoko du sms bidez, Kutxabanken informatuta daukan telefono mugikorrean.\nIkus erosketa prozesu osoa\n2.2. Txartel birtuala: aurrerantzean, ez duzu zure kreditu-txartelaren zenbakia jakinarazi beharko; erosketa bakoitzerako, itxurazko zenbaki bat sortu ahal izango baituzu, gehieneko muga batekin eta nahi duzun iraungitze-datarekin. Aipatu zerbitzua doakoa da, Online Bankaren zerbitzuko titularra besterik ez duzu izan behar.\n3. SMS alertak\nZure txartelarekin eragiketa bat egiten baduzu, eta eragiketa horren zenbatekoak zuk adierazitako muga gainditzen badu, eguneko metatua gainditzen badu edo 500 eurotik gorakoa bada, SMS alerta bat jasoko duzu zure telefonoan. Beraz, egin ez duzun eragiketa baten berri ematen dizun mezu bat jasotzen baduzu, deitu lehenbailehen 900 44 55 66 telefonora.\n4. Eragiketen monitorizazioa\nGure segurtasun-sistemak zure txartelean mugimendu susmagarriren bat detektatzen badu, berehala jarriko gara zurekin harremanetan, zordunketak egiaztatzeko, eta hala badagokio, eragiketa edo txartela blokeatzeko (iruzurrezko eragiketa bat denean). Gainera, Kutxabanki txartela desblokeatzeko eskatu ahal izango diozu, telefono bidez edo bulegora bertaratuta.\n5. Iruzurren kontrako doako asegurua\ntxartelek doako aseguru bat daukate, iruzurrezko erabileratik eta faltsutzetik babesten zaituena.\n6. Gorabeherak jakinaraztea eta txartela blokeatzea\n24 orduko arreta-zerbitzu etengabea eskaintzen dizugu 900 44 55 66 telefonoan, edozein gorabeheren berri emateko edo zure txartelak laster batean baliogabetzeko, horiek galtzen badituzu edo lapurtzen badizute.\nJarraian, zure burua babesteko eta iruzur-ahaleginaren biktima izateko arriskua gutxitzeko hartu behar dituzun zenbait neurri zerrendatu ditugu:\nLau zifrako zure zenbaki ezkutua (PINa) kudeatzea\nZure PIN zenbakia buruz ikastea eta inori ez jakinaraztea.\nPIN zenbakia ez utzi idatzita diru-zorroan edo txartelaren ondoan, besteren eskuetan eror ez dadin.\nPIN zenbakia ez dadila izan zurekin zuzenean loturiko zifra bat; esate baterako, autoaren matrikula, jaiotza-data edo NAN zenbakia.\nErosketa bat egitera zoazenean eta PIN zenbakia tekleatu behar duzunean, hirugarrenen begien bistatik urrundu.\nAldatu PIN zenbakia noizean behin. Kutxabanken edozein bulego edo kutxazainetan alda dezakezu txartelaren gakoa.\nKreditu-txartel bat badaukazu, egokitu txartelaren muga zure beharretara.\nTxartelaren egoera konfigura dezakezu (itzali, piztu, blokeatu), eta erabilera-mugak ezarri.\nErosketa bat egiterakoan, txartela ez galdu begien bistatik.\nAldian behin, zure kontuen egoera kontsultatu eta eragiketa susmagarririk ez dagoela egiaztatu.\nGure online bankutik berrikus ditzakezu orain.\nTxartela jaso orduko, jarri zure sinadura atzealdean, sinadura-panela erabiliz.\nEz eman zure kreditu-txartelaren zenbakia edo datu pertsonalak telefonoz, deia zuk hasi ez baduzu behintzat (eragiketa bat egiteko, adibidez).\nEtxean txartel berri bat jasotzen duzunean, ondoko pausuak jarraitu behar dituzu:\nJaso bezain laster aktibatu\nIraungitako txartela suntsitu\nZure inguruan dauden pertsonez jabetu.\nEragiketa burututakoan, txartela eta eskudirua leku seguruan jarri. Dirua geroago zenbatu, autoan edo etxean zaudenean.\nKutxazainera heldu baino lehen, hartu behar duzun denbora beharrezko kudeaketa-lanak edo agiriak prestatzeko. Horrela, denbora gutxiago pasako duzu kutxazain automatikoan.\nTxartelaren galtze, lapurtze edo baimenik gabeko erabilera kasuetan, horren berri eman beharko duzu lehenbailehen, 900 44 55 66 telefonora deituta, eta guk blokeatu egingo dugu, txartelaren iruzurrezko erabilera ekiditeko.\nGure online bankutik blokea dezakezu orain.


AITATASUN-ERREKLAMAZIOA - Página web de basurtoabogados\nProba biologikoa egiteari uko egitea justifikatuta egon daiteke, baldin eta eskatzaileak gurasoen eta seme-alaben arteko harreman horren inguruko probarik aurkezten ez badu\nDemanda zuzendu zen pertsonaren aita biologiko deklaratu eta Erregistro Zibilean haren aita gisa inskribatzea nahi zuenak egindako aitatasun-erreklamazioan, interesatuak proba biologikoa egitea eskatu zuen. Demandatuak aldiz, uko egin zion demandatzailearen seme biologiko aitortzeari eta hark eskatutako proba biologikoa egiteari.\nAuzia eraman zuen epaitegiak, froga biologikorik ez zegoenez, demandatzailearen aitatasuna deklaratu zuen, amaren deklarazioa eta bi notario-akta (ahizparena bata eta bere lagunarena bestea) kontuan izanik.\nEpaitegiak demandatzailearen seme izendatu zuenak, errekurtsoa aurkeztu zuen Probintzia Auzitegian, eta ontzat eman zen, azaldutako bi probak horrelako ekintza bati eusteko aski ez direla argudiatuz. Demandatuak proba biologikoa egiteari uko egin badio ere, ez dago zantzu esanguratsu eta garrantzitsurik ezezkotasun hori justifikatu gabetzat jotzeko, uste baita egoera horretan ezin dela demandatuaren kolaborazioa eskatu bien arteko harremanaren probarik ez baitago.\nAuzi-jartzaileak kasazio-errekurtsoa jarri du Auzitegi Gorenean, baina ez da onartu, uste baitu Probintzia Auzitegiak ez diola aurka egiten horrelako filiazio-prozesuetan proba biologikoari uko egiten zaionean esandakoari, Probintzia Auzitegiak demandatzailearen alde jarduteko beharrezkotzat jo duen irizpidea errespetatuz. Horren aurka egiteko, aita-semeen arteko balizko harreman hori adierazten duen zantzuren bat aurkeztu behar delako, eskatzailearengandik hurbil dauden pertsonek galdeketa batean eta bi notario-aktatan adierazitakoa baino harantzago doana, azken hauek auzian duten interesa garbia baita.\nAitatasun bat erreklamatzeko edo inpugnatzeko prozesu bat izapidetzeko abokatu bat behar baduzu, gure profesionalek aholkularitza eta interesen defentsa egokia eskainiko dizute.


Hau Pittu Hau Konpartsa - Uriola.eus\nHau Pittu Hau Konpartsa\nEuskarazko arreta eskatzeagatik, isuna!\nHau Pittu Hau Konpartsa 2018-08-29 15:16\nOnartezina iruditzen zaigu udaltzainen eta, orokorrean, Bilboko Udalaren jarrera euskararekiko eta euskaldunokiko. Oraindik ere bilbotarron hizkuntza eskubideak urratzen jarraitzeaz gain, euskaraz bizitzeko hautua egin duten herritarrak zigortu ere egiten ditu, euskarazko arreta eskatzeagatik isuna jarriz.\nJaiak euskaraz bizi!\nHau Pittu Hau Konpartsa 2017-08-18 20:41\nEuskara Saria 2017: URIOLA Aste Nagusiko ostegunean, abuztuaren 24an, arratsaldeko 17:00ean, Hau Pittu Hau euskaldunon konpartsak Euskara Saria emango du. Aurtengo sariduna URIOLA izango da. Hau Pittu Hau Konpartsak Euskara Sariaren bidez Bilbon eta Euskal Herri osoan euskararen alde hainbat eta hainbat taldek eta lagunek egindako lana saritu nahi du Aste Nagusian. Aurtengo Euskara Saria […]\nTrikiziok Hau Pittu Hau musikatu du!!\nHau Pittu Hau Konpartsa 2017-06-09 16:55\nGure konpartsaren 30. urteurrena ospatzeko, abesti hau sortu dute; jai herrikoiak, euskara, Aste Nagusia, euskaldunak… ardatz\nHau Pittu Hau Konpartsa 2017-06-08 16:25 Kirolak\nBihar, hilak 10, nondik ibiliko garen, besteak beste…\nHau Pittu Hau Konpartsa 2017-06-08 16:25\nDatorren asteburuan nondik ibiliko garen, besteak beste…\nHau Pittu Hau Konpartsa 2017-06-03 13:04\n2017ko inauteriak Inauterien egun handia itxura ezin hobea zuen larunbateko goiz hartan, giro eguzkitsua eta hainbat eta hainbat ekitaldi aurretik. Azken urteetan bezala, Bilboko Kale Nagusia izango zen festaren erdigunea. Baina, ezer baino lehen, mozorroen azken detailetxoak egiteke genituen, horregatik, goiz-goizetik lotu ginen Luis Iruarrizagako egoitzan gure burua armiarma bihurtzeko. Zortzi hanketako motxila eta zenbait […]\nHau Pittu Hau Konpartsak 30 urte!\nZazpi Katu Bilbo\n30 bete ditu aurten Hau Pittu Hau Konpartsak eta urteurrena ospatzeko jaia egingo dugu maiatzaren 13an. 1987an Euskal Herrian Euskaraz-eko kideek sortu zuten Konpartsa, jaiak euskaraz bizi eta Aste Nagusian euskararen presentzia handitzeko asmoz. Egungo Konpartsakideok ere helburu berberei heldu nahi diegu. Aste Nagusian euskararen presentzia bermatzeko euskara hutsean funtzionatzen duen Konpartsa bat behar dugu, euskararen aldarria ere jaietan eta kalean zabaltzen duena. Horregaitik, Bilboko euskaldunok batzeko eta Konpartsari bultzadatxo bat emateko, maiatzaren 13an Konpartsaren urteurrena ospatuko dugu, egun osoko egitarauaz gozatuz: 13:00etan, Trikipoteoa Kalderapekotik 15:00etan, bazkaria Aker Enean (bazkarirako izena emateko, jarri gurekin harremanetan haupittuhau@haupittuhau.eus helbidean!) 19:00etan, Fritanga Elektrotxaranga, Bibatik abiatuta 22:00etan, Trikizio 7 Katun 24:00etan, DJ Barraskilo\nEuskaldunon Konpartsa. Aste Nagusian zein Bilboko beste edozein ekitalditan, gu euskaraz bizi gara!


Penizilinak bultzatu zuen sexu-iraultza, ez pilula antisorgailuak - Elhuyar Aldizkaria\nHasiera » Albisteak » Penizilinak bultzatu zuen sexu-iraultza, ez pilula antisorgailuak\n2013/02/12 295. zenbakia\nAskotan jo izan da pilula antisorgailua Estatu Batuetan 1960ko hamarkadan gertatu zen sexu-iraultzaren eragile nagusitzat. Orain, ordea, Emory Unibertsitateko ekonomialari batek beste hipotesi bat plazaratu du. Haren esanean, sexu-jokabideetan sortu zen askatasun-giroa lehenago hasi zen, eta penizilinari dago lotuta, pilulari baino gehiago.\nSifiliaren aurkako kanpaina baten kartel bat. Arg. CDC\nAndrew Francis da sexu-iraultzaren eta penizilinaren arteko erlazioa aztertu duen ekonomialaria. Azaldu duenez, 1950eko hamarkadan, penizilina hedatzeak sifilia kontrolpean izatea ekarri zuen, eta, horren ondorioz, sexu-jokabideak aldatu egin ziren.\nHain zuzen ere, 1930eko hamarkadan eta 40koaren hasieran, sifilia gaixotasun larria zen: 1939. urtean, 20.000 pertsona hil zituen Estatu batuetan. “Garai hartako hiesa zen”, esan du Francisek.\nBerez, penizilina 1928an aurkitu zen, baina Bigarren Mundu Gerraren inguruan frogatu zen sifiliaren aurka eraginkorra zela. Ordutik aurrera, garatu, merkatu eta hedatu egin zen; hala, sifilia mendean hartzea lortu zen, eta jendeak lehen zion beldurra galdu zuen.\nOndorio horietara iristeko, 1930-1970 bitarteko Estatu Batuetako Gaitzen Kontrolerako eta Prebentziorako Zentroaren (CDC) datuak aztertu ditu Francisek, eta sexu-jokabideak neurtzeko, hiru parametrori jarri die arreta: sasiko haurren jaiotzak, nerabeen erditzeak eta gonorrearen intzidentzia (sexu-bidez erraz kutsatzen den gaixotasun bat).\nFrancisen arabera, datuek agerian uzten dute penizilinaren, sifiliaren kontrolaren eta sexu-iraultzaren arteko lotura. Eta pauso bat gehiago ere eman du: hiesaren kasuan ere, esan du komeni dela aintzat hartzea antirretrobiralen hedapenaren eta hiesari beldurra galtzearen arteko erlazioa, sexu-harreman arriskutsuak izateko joera handitzen ari baita.


Deskonektatzeko garaia - - Noaua.eus\nImanol Ubeda 2019-10-11 13:31\nKomunikaziorako sareak gero eta zabalagoak dira. Eta gero eta urrutiago iristen dira. Muga denak ganditu direla esan daiteke. Gailu eta sare ugari ipini dizkigute eskura, horretarako propio. Interkonektatzeko eskaintza infinituraino biderkatuz. Mundu birtualaren bentajak. Etengabe online egoteko joera honek ordea, badu B alderik. Aurrez aurreko harremanari uko egin eta isolamenduan erortzeko arriskua. Horretara goaz. Gero eta arinago. Mundu birtualaren desbentajak.\nBertatik bertara egonda ere, mezu labur bidez harremanatzen gara orain. Whatsapp belaunaldian bilakatu ote gara? Telefono deiak gero eta gutxiago egiten ditugu. Aurrez aurrekoari gero eta beldur gehiago diogula dirudi. Horregatik, harrigarria bezain deigarria egin zitzaidan duela gutxi jaso nuen proposamena. Donostiako Tabakaleratik esperimentu moduko batean parte hartzera gonbidatu ninduten. Labur esanda, hau zen proposamena: ezezagunak zaizkidan pertsonekin mahai baten bueltan elkartu, 20 bat minutuz solasean aritzeko xedez.\nGiza liburutegia, sorkuntza askatasunean? izenburupean, sorkuntza arloko hainbat lagun batu ginen Tabakaleran. Zinegileak, idazleak, kantariak... 12 bat “sortzaile” elkartu ginen, Bakeolak eta Donostiako Kultura Garaikideko Zentroak elkarrekin antolaturiko ekitaldian.\n“Giza liburutegia” delako kontzeptua Kopenhaguen sortu zen 1993. urtean. “Ezagutza eta esperientzia partekatuen bidez, elkarrizketa eta ezaguera suspertu nahi duen mugimendua da”, antolatzaileek aditzera eman zigunetez. “Egungo bide berrien aurrean, proiektu hau pertsonetan eta beraien bizipen, esperientzia eta ezagutzaren bidez sortzen diren harremanetan oinarritzen da”.\nGiro goxo batean, eta 20 bat minutuz, hiruzpalau lagunekin solasean aritzeko aukera izan genuen. Sortzaileak eta entzuleak, aurrez aurre, bizipenak eta esperientziak elkar trukatzen. Hiru txanda ezberdinetan hartu nuen parte. Txanda bakoitzean ezberdinak izan ziren entzuleak baina denetan jarrera berbera errepikatu zen: hurkoa errespetuz entzun eta entzundakoari segida eman. Mahai baten bueltan, sortzaileak eta entzuleak parez pare, denak maila berean.\nGai jartzaileak bertsolariei nola, hau izan zen ipini ziguten abiapuntua: sorkuntza askatasunean? Hitz gutxitan, “indarkeriak garaian, sortzeko izan (edo izaten ditugun) baldintzen inguruan jardutera gonbidatu gintuzten: presioak, jazarpenak, zentsurak, autozentsura, bazterketa, beldurrak, kontraesanak...”.\nGaiak joko asko eman zuen eta sortzaileen profilak diferenteak zirenez, solasaldiak ere anitzak izan ziren. Dena den, formatua bera izan zen aipagarriena nire ustez. Bere sinpletasunean, honetaz eta hartaz jarduteko aukera eskaintzen du. Telefonoak itzali eta gehiagotan elkartu beharko genuke, mundu birtualeko lagun ezezagunok.


Bertsolaritzaren historia Itxi Liburuak saioan –\n‘Itxi Liburuak’ telebista programak hirugarren denboraldiari ekin dio ETB1n, eta lehen saioan Markel Irizar txirrindulari ohia bertsolaritzaren historian murgildu da, Gaizka Aranguren historia dibulgatzailearen laguntzaz.\nNoiz eta nola sortu zen bertsolaritza? Nola iraun du gaur egunera arte?\nLehenengo txapelketetara bidaiatu dute, eta bertso bereziak entzuteko parada izan. Bertso eskolen sorrera ikertzeaz gain, bertsolaritzaren bilakaera eta emakume bertsolarien historia ere izango dute aztergai.\nLagun ugarik hartu dute parte saioan: Joxerra Garzia, Xabier Paya, Juanito Dorronsoro, Jon Enbeita, Xebastian Lizaso, Andoni Egaña, Nerea Elustondo eta Maite Berriozabal.\nMarkel Irizarrek ikasitakoa Cristobal Balenciaga Museora gerturatutako ikasleei azaldu die.\nTags: Bertsolaritzaren historia Itxi Liburuak saioan etb1 gaizka aranguren historia itxi liburuak markel irizar


2020-05-21 - Oarsoaldeko Hitza : Oarsoaldeko Hitza\nBost establezimendu gehiago batu dira bonuen kanpainara\nUdalak martxan jarritako bonuen kanpainan 39 establezimenduk eman dute izena. Oraindik izena eman daitekeela gogorarazi du udal erakundeak.\nLezoko udaleku irekiak, bertan behera\nLezoko udaleku irekiak, bertan behera gelditu dira Lezoko Udalak jakinarazi duenez. COVID-19agatik aurten ez dago Udan Jostatzera.\nUztargi eta Goialde haur eskoletako matrikula epea zabalik da\n2019 eta 2020an jaio diren haurren gurasoek, Uztargi eta Goialde haur eskoletan matrikula ditzakete gaurtik hasi eta ekainaren 8ra arte. Izena emateko bi modu daude, telematikoa haur eskolen web orrian sartuta, edo presentziala. Azken hori ekainaren 1etik 8ra bitartean izango da 09:00etatik 14:00etara.\nEuskal errepresaliatuen aldeko aldarria, kalera berriro\nOrain arte bezala, ostiralero egingo dute kartelada; baten beharrean, bi izango dira. 70 urtetik gorakoek 19:00etan egingo dute elkarretaratzea Herriko Plazan; gainontzekoek, berriz, 20:00etan kartelada ohiko lekutik abiatuta.\nPreso guztiak "etxean eta bizirik" nahi dituztela aldarrikatuko dute bihar\nElkarretaratzea egingo dute ostiral arratsaldean, Done Eztebe plazan.\nEgunean Behineko podiumean ohorezko lekua du Erik Gartziak\nMartxoan ere sailkatu zen lehenengo eta saria eskuratu Gartziak, eta aurreko astean, berriz ere izan da taldekideen artetik azkarrena eta jakintsuena.\nFoka bat azaldu da gaur arratsaldean Oiartzun ibaian, Iztieta auzoan.\nGizon bat ikerketapean babestutako espezieak edukitzeagatik\nFaunaren kontrako delitua leporatuta ikertzen ari da Ertzaintza gizona.\nEdorta Fernandezek zuzenduko ditu Oiartzun KE-ko mutilak\nOrain arte Gazte Mailako taldearen arduraduna izan da Fernandez. Ekaitz Auzmendiren ordezkoa izango da Fernandez.\nHamar egun positibo berririk gabe Oarsoaldean\nHamar egun positibo berririk gabe Oarsoaldean. Osasun Sailaren azken txostenaren arabera, maiatzaren 11tik ez dago infektatu berririk eskualdean.


Poliziak susmagarri talde bat zaintzen ari da Haitiko presidentearen hilketagatik. Argazkia: EFE.\nDokumentazioa: Haitin zer gertatzen ari den ulertzeko gakoak.\nHaitik areagotu egin du Jovenel Moise presidentearen hiltzaileak bilatzeko eta atxilotzeko polizia operazioa, eta ustezko 28 erasotzaileetatik 19 atxilotu dituztela iragarri dute agintariek, gehienak kolonbiarrak.\nZehaztu dutenez, 17 kolonbiar eta jatorri haitiarreko bi estatubatuar Poliziaren zaintzapean daude, eta beste hiru ustezko erasotzaile hil dituzte segurtasun-indarrekin izandako tiroketan. Horixe da "mertzenarioen" nazionalitatea agerian uzten duen lehenengo balantze ofizialak dakarrena; atzo, aldiz, hildakoak lau zirela zabaldu zuten iturriek.\nAsteazken goizaldean Moiseren egoitzan izandako erasoan parte hartu zuten beste zortzi kideak, kolonbiarrak horiek ere, ihes eginda daude, eta "aktiboki" bilatzen ari dira, Leon Charles Poliziaren zuzendari nagusiak zehaztu duenez.\nBestalde, Kolonbiako Gobernuak baieztatu duenez, Port-au-Princen atxilotuetako sei Kolonbiako armadako kide erretiratuak dira.\nPoliziaren zaintzapean dauden 11 susmagarri Taiwango enbaxadan atxilotu zituzten atzo. Poliziak 16:00ak aldera (bertako ordua) hasi zuen operazioa, eta ustezko erasotzaileak istilurik gabe atxilotu zituen.\nBien bitartean, Haitiko Poliziak "krimena argitzen" laguntzeko deia egin die herritarrei, eta edozein informazio partekatzeko eskatu die. Halaber, nazioarteko laguntza eskatu du ikerketarako.


Maribel Vaquerok estaturik gabeko nazioei migrazio-politikak diseinatzen, planifikatzen eta gauzatzen parte hartzeko bideak ematea eskatu du\nShare proposamena aldarrikatu du, eta harrera- eta integrazio-ahaleginaren lurralde-banaketan zeharkakoa dela nabarmendu du\nMaribel Vaquero EAJ-PNVko senatariak estaturik gabeko nazioei eta eskualdeei Europako migrazio politikak gauzatzen parte hartzeko bideak jartzea eskatu du. Migrazio eta Asilo 2020rako Europako Itunerako agenda propio bat egiteari buruz Ezker Konfederalak egindako ekimenari buruzko hitzaldian, Vaquerok adierazi du beharrezkoa dela Europar Batasuneko estatuek egoera ahulean dauden migratzaileei eskaini behar dizkieten "erantzun humanitarioko gutxieneko estandar europarrak ezartzea", eta, horretarako, beharrezko baliabide ekonomikoak ematea.\nBeste behin ere, Eusko Jaurlaritzaren Share proposamena aldarrikatu du EAJ-PNVk, lehendakariak Europari eta Estatuko Gobernuari helarazitakoa. Hau da, Europako eremuan eta zeharka, migratzaileen harrera- eta integrazio-ahaleginaren lurralde-banaketa adostea, hiru parametrotan oinarrituta: diru-sarrera fiskalak, biztanleria eta langabezia-indizea. "Proposamen irekia da, erantzunkidetasunaren eta elkartasunaren printzipioa aplikatzen duena", azpimarratu du senatariak.\nEra berean, errefuxiatuak Estatuan hartzeko eta integratzeko sistema sakon eraldatzeko beharra azpimarratu ondoren, Maribel Vaquerok uste du ezinbestekoa dela autonomia-erkidegoek parte hartzea beharrezko politikak diseinatzen eta planifikatzen. "Erakundeen egitura eta eskumenen banaketa kontuan hartuta, ezinezkoa da sistemak ondo funtzionatzea autonomia-erkidegoak kanpoan uzten badira; izan ere, autonomia-erkidego horiek dira, udalekin eta, gure kasuan, foru-aldundiekin batera, horiek inplementatu behar dituztenak".\nKanarietan bizi den egoera latzari dagokionez, senatari jeltzaleak arreta deitu die Gobernu zentrala sostengatzen duten bi alderdiei; izan ere, 2015ean PPk onartutako Segurtasun Legeaz baliatuko dira, hain zuzen ere beraiek oposizioan zeudenean auzitegietan helegitea jarri zioten legeaz -migratzaileek babes eraginkorrerako dituzten eskubideak urratzen dituela argudiatuz- beroan egindako itzulketak baliozkoak izan daitezen. Vaquerok zorterik handiena opa dio Aita Mariren tripulazioari, datorren astean berriz ere Mediterraneora joango dena itsas salbamenduko misioan.


Zoeterwoude - Wikipedia, entziklopedia askea.\nEstatu burujabe Herbehereetako Erresuma\nProbintzia Hego Holanda\n52°06′50″N 4°30′22″E / 52.114°N 4.506°E / 52.114; 4.50652°06′50″N 4°30′22″E / 52.114°N 4.506°E / 52.114; 4.506\nLeiden, Alphen aan den Rijn, Leiderdorp, Leidschendam-Voorburg, Voorschoten eta Zoetermeer\n8.843 (2021eko urtarrilaren 1a)\nZoeterwoude ( entzun (i · ?)) Herbehereetako Hego Holanda probintziako herria da. 2010eko urtarrilaren 1eko erroldaren arabera, herriak 8.116 biztanle zituen. Herriburua Zoeterwoude-Dorp (Zoeterwoude-Herri) da. Udaleko beste herria Zoeterwoude-Rijndijk (Zoeterwoude-Rhingo dike) deitzen da, Rhin zaharreko ibaiertzean baitago.\nHeineken garagarnotegi nagusia Zoeterwoude-Rijndijken dago.\n(Nederlanderaz) Udalaren webgunea.\nHego Holandako udalerriak\nAlblasserdam • Albrandswaard • Alphen aan den Rijn • Barendrecht • Binnenmaas • Bodegraven-Reeuwijk • Brielle • Capelle aan den IJssel • Cromstrijen • Delft • Dordrecht • Giessenlanden • Goeree-Overflakkee • Gorinchem • Gouda • Haga • Hardinxveld-Giessendam • Hellevoetsluis • Hendrik-Ido-Ambacht • Hillegom • Kaag en Braassem • Katwijk • Korendijk • Krimpen aan den IJssel • Krimpenerwaard • Lansingerland • Leerdam • Leiden • Leiderdorp • Leidschendam-Voorburg • Maassluis • Midden-Delfland • Molenwaard • Nieuwkoop • Nissewaard • Noordwijk • Noordwijkerhout • Oegstgeest • Oud-Beijerland • Papendrecht • Pijnacker-Nootdorp • Ridderkerk • Rijswijk • Rotterdam • Schiedam • Sliedrecht • Strijen • Teylingen • Vlaardingen • Voorschoten • Waddinxveen • Wassenaar • Westland • Westvoorne • Zederik • Zoetermeer • Zoeterwoude • Zuidplas • Zwijndrecht\nArtikulu hau Herbehereetako geografiari buruzko zirriborroa da. Wikipedia lagun dezakezu edukia osatuz.\nHerbehereetako geografia zirriborroak\nOrriaren azken aldaketa: 29 azaroa 2019, 00:29.


Irun: "Kontrola ez da maitasuna" kanpaina berriz aktibatuko da - Noticias de Gipuzkoa\nIrun: "Kontrola ez da maitasuna" kanpaina berriz aktibatuko da\njon guezala 28.10.2021 | 01:37\nAitziber Iratzoki teknikaria eta Miren Echeveste udal ordezkaria, atzo, kanpaina aurkezten.\nirun –Pasa den ekainean eta uztailean, Irungo Udalak nerabeei zuzendutako kanpaina bat abiarazi zuen genero indarkeriaren inguruko sentzibilizazioa lantzeko. Kontrola ez da maitasuna lelopean, kanpaina belaunaldi gazteengana zuzentzen zen eta bikoteen artean egunero gerta daitezkeen egoera toxikoetan eta jarrera negatiboetan jartzen zuen begirada. Irungo Berdintasun ordezkariak, Miren Echevestek, atzo iragarri zuenez, kanpaina berriz aktibatuko da datorren hilabeteari begira, azaroaren 25ean Emakumearen Aurkako Indarkeriaren Kontrako Eguna ospatzen baita.\nZinegotziak gogorarazi zuenez, kanpaina Irungo Imago agentziarekin batera diseinatu zen eta azaroan burutuko den bigarren fase hori hilaren 2tik 30era luzatuko da. Nobedadeen artea, kanpainak presentzia handiagoa izango du kaleetan udazkenean, kanpainaren irudia eta leloa duten banderak ipiniko baitira hiriko kale askotan eta autobusaren markesinetan. Gainera, udalerriko DBHko ikastetxeetan lanketa sakona egingo da kanpainaren baitan.\nBerdintasun arlotik bidali nahi den mezuan sakontzen, Aitziber Iratzoki teknikariak gaur egun sare sozialek duten garrantzia azpimarratu zuen. "Mugikorrarekin eta sare sozialekin, gaur egun edonork bere bikotea non dagoen kontrola dezake ia une oro", zioen Iratzokik, lehen existitzen ez zen kontrol mota bat dela azalduz eta gazteen artean oso zabalduta dagoela argituz. Ildo horretan, kanpainaren leloak oso argi uzten du zein da gazteei transmititu nahi zaien idea: kontrol hau bikoteengan ezartzea maitasunaren kontrakoa dela.\nEgoera oso kezkagarria dela adierazi zuen ere teknikariak: "Zifrak hor daude, azkenean gazteen artean ere indarkeria gauzatzen da eta badaude jarrera eta rol batzuk pentsatzen genituenak gaindituta zeudela eta bueltatzen ari direnak". Horregatik, kapaina honez gain beste ekimen batzuk antolatzen ditu urtero Irungo Udalak; eskoletan gai hau jorra-tzea funtsezkoa ikusten dute tokiko administraziotik, eta hala egin ohi dute puntu moreko edo Irun Beldur Barik bezalako programekin.\nGripearen kontrako kanpaina, Itsas Etxea Auditoriumean.


Izena: Carola garabia\nEraikintza Data: 1957\nAutorea: Erandioko lantegiak\nCarola garabiaren figura lerdena osatzen duten hiru zatiak arkupea, gaztelutxoa eta lauki edo sistema baskulagarria dira. Arkupea garabiaren beheko aldea da, eta bertan beheko arkupea eta goikoa daude. Behekoa figura angeluzuzena da, eta translazio orgatxoen artean bederatzi metroko tartea dago. Goiko arkupean zutabea dago sartuta, biratzeko koroarekin errematatzen dena. Gaztelutxoan aginte kabina, makinen kaxeta eta kontrapisu finkoa daude. Azkenik, garabiaren sistema baskulagarrian garabi besoa, tirantea eta kontrapisu mugigarria ageri dira.\n50eko urteen hasieran Euskalduna Konpainiak altzairuzko kroskoa zeramaten ontziak egiten ziharduen buru-belarri. Urte haietan, ontzi berrien kroskoa muntatzerakoan soldadura erabiltzen zen, ordu arte erabiltzen ziren iltze okerren ordez. Xaflak lurrean soldatu eta elementuak eraikuntza aldamioan muntatzen ziren eta, ondorioz, zamaren pisua ordu arte erabiltzen ziren banakako piezena baino askoz handiagoa zen. Krosko muntatzeko berrikuntza horri eusteko irispide handiko garabi bat behar zen, edukiera handiko ontziak egiteko aldamioaren erdialderaino bertaraino iritsiko zena.\nCarola garabia Erandioko Lantegietan egin eta 1957ko udaberrian muntatu zen. 224 Tm pisu zen eta 30 Tm kargatzeko gaitasuna zeukan. Estatu espainiarrean egin zen potentzia handiko lehenengo garabia izan zen.\nBere goiko kotatik, 60 m, arratsaldero, Miserikordiako pasaia batelean Carola izeneko neska batek itsasadarra nola zeharkatzen zuen ikus zitekeen, eta faktoria gelditu egiten zela diote; hortik datorkio izena garabiari.\nGarabiaren sistema baskulagarria 1972an berregin zuten. Carolak Euskaldunako instalazioak itxiarazi zituen sektorearen krisia iritsi zen arte eman zuen zerbitzua. 1990ean Bilboko Udalak erosi eta Bizkaiko Foru Aldundiari eman zion, Carola garabia Abando-Ibarra inguruan gelditzeko baldintzarekin.\nCarolaren zeregina lantegietan egiten ziren kroskorako elementuak edota makineria jaso, lekuz aldatu edota iraultzea eta ontzian egokitzea zen. Errailen gainean mugigarria zenez, indar handia behar zen beste edozein zereginetan ere laguntzen zuen.\nMekanismo birakaria mugitzeko moduan uzten zen, haizeak gogor joz gero garabia mugitu ahal izan zedin. Ez erortzeko, grabitate zentroa ahalik eta baxuena izan zedin, arkupe bat diseinatu zen, zortzi metroko bide zabalerarekin eta luzeran bederatzi metroko tartearekin.\nGarabia elektrikoa zen, Zorrotzaurreko "Elorriaga Industria Eléctrica" etxeak egina. 65 zaldiko potentzia ahalmena zeukan, 750 b/min, eta sareta moduan diseinatu zen, arinagoa izan zedin eta errematxe gutxiago eduki zezan.\nJasotze garaiera eta besoa zabalik kargak egiten zuen bide horizontala kontuan hartuz, Carolak azkar lan egiteko aukera ematen zuen eta, aldi berean, doitzeko mugimendu txikiak ere egin zitzakeen. Zenbat eta pisu astunagoa, hainbat eta abiadura txikiagoa. Gehienezko 38 metroko irekidurarekin 12 tona jaso zezakeen, eta 25 metro eta gutxieneko erradioan, 10 metro, 30 tona jasotzen zuen, minutuan lau metro.\nGarabiak jasotzeko bi mekanismo independente zeuzkan. Nagusia pieza handiak jaso eta eusteko zen, eta bestea, osagarria, elementu txiki eta prezisiokoak doitzeko mugimenduetarako.\nCarolaren balazta nagusia elektroiman batez osatuta zegoen, Consonni 300 eredukoa: bi zapata zeuzkan, eta horiek jasotzeko motor trifasikoari indarra iristen ez zitzaionean hasten ziren funtzionatzen.\nGarabia erabiltzen zuten langileei dagokienez, makinista bat, laguntzaile bat eta krokatzaile bat behar ziren. Laguntzailea kojineteak koipeztatzeaz eta egoki mantentzeaz arduratzen zen. Olio bainu bitartez funtzionatzen zuen elementu bakarra abiada kaxa. Gainerakoa egunero koipeztatu behar zen. Koipeztatzeko ipini zioten sistemak ez zuen asko iraun, koipe lodikoa zelako, eta berehala koipeztatzeko sistema automatiko batekin ordezkatu zuten.


Benjamin eta Alebinen liga jardunaldi polita - Tolosaldea IKT - Igeriketa Kirol Taldea\nBenjamin eta Alebinen liga jardunaldi polita\nPasa den larunbatean, Azaroak 11ospatu zen Andoainen gure taldeko txikienen liga jardunaldia.\nOrokorrean oso arratsalde polita joan zen, detaile ederrak ikusteko aukera izan genuen bertaratutakoak eta igerilariak ere gustora etxeratu ziren.\n2008 eta 2009an jaiotakoentzat lehen erakustaldiak dira hauek eta salto handia eman dutela garbi ikusi ahal izan genuen. Heldutasunez aritu ziren, bakarkako froga oso txukunak egin zituzten eta baita erreleboak ere.\nBenjamin helduenek berriz froga luzeagoetan parte hartu zuten eta askok bi frogetan gainera. Distantziak gain hartu gabe 100 eta 200 libre dotoreak eta 50 bizkar azkar eta indartsuak egin zituzten eskolakoek. Beraien saioa amaitzeko bizkar estiloko errelebo lehiatuak ikusi ahal izan genituen.\nBenjaminen saioa amaituta alebinen bigarren jardunaldia abiatu zen. Hauek 200 bizkar eta 100 bular frogetan lehiatu ziren eta lehen jardunaldiarekin alderatuta erritmo gehiagorekin ikusi genituen. Zerbait aipatzekotan 8×50 libre errelebo mistoa aipatu nahi genuke, benetan emozioz betetakoa izan baitzen eta gainera etxekoak irabazle izan zituena.\nArratsaldea ederra izan zen, guztien artean gure eskolako ezaugarria den dotorezia eta estilo landua nabarmendu ziren eta giroa eta jarrera ere bikainak izan ziren. Beraz bide honetik lanean ari garela garbi geratu da eta hemendik aurrera horixe, lanean segitzea dagokigu guztioi.


"Negu gorria?" (Iñaki Ugarteburu) - etakitto.eus\n“Negu gorria?” (Iñaki Ugarteburu)\nOrain dela egun batzuk lagun batek esan zidan aurten urtarrilaren 21a zela urteko egunik tristeena; Blue Monday deitzen diote. Egia esan ez dakit zertan oinarritzen den, baina imajina dezaket: astelehena, neguaren erdi-erdian, egun motza… Gaur urtarrilaren 28a da, baina antzera.\nPanorama ikusirik –euria, hotza, iluntasuna–, ez dut erremedio hobeagorik lanetik irten eta etxera joatea baino; eta, nola ez, telebista jarri. Venezuelan, saltsa-maltsa beldurgarria; Filipinetan, hamarnaka hildako atentatu batean; Gibraltarreko Itsasartean 769 lagun hil dira 2018. urtean. Larregitxo niretzat.\nTelebista alde batera laga eta leihotik begira jarri. Euria dihardu, baina kalean jendea dabil. Paseatzera aterako naiz; guardasola hartu eta euriari aurre egingo diot. Berrogeita bost minutu kalean gora kalean behera, bizpahiru lagun agurtu, asteburuko kontuak gogoratu eta gutxienez gorputza zertxobait astindu dut; hobeto sentitzen naiz… Etxera ailegatu eta afaria prestatu: porru-patatak eta arraina. Badatoz familiakoak, etxea epel dago, afaria animatua egunean zehar egindakoak kontatzen, berba egiteko txanda eskatu beharra dago, eta astelehena gaindituta. Ez da horrenbesterako izan… Eta igartzen da eguna luzatzen doala.\nEz dut zalantzarik triste egoteko arrazoi asko izan dezakegunik, baina norberaren jarrerak zerikusi handia duela ere, seguru nago. Baloratu ditzagun gauza txikiak, irribarreak, besarkadak, laztanak. Animo, lagunok!\n#Blue Monday#euria#hotza#iluntasuna#negu gorriajarrera\n« “Ahobitxiak” (Mikel Arrillaga) Eibar FT erraz nagusitu zitzaien Girona eta Pradejoni »